(ڤیدیۆ) تۆتنهام چانسی گرتنەوەی "تۆپ 4"ی لەدەستدا\n(ڤیدیۆ) تۆتنهام چانسی گرتنەوەی “تۆپ 4″ی لەدەستدا\nئەمڕۆ، یەکشەممە یانەی تۆتنهام هۆتسپێرز یاری هەفتەی 30ی پریمەرلیگی بەرانبەر نیوکاسڵ ئەنجامدا و یەکسانبوون باڵی بەسەر ئەنجامەکەدا کێشا.\nنیوکاسڵی ستیڤ بروس لە یاریگای سانت جەیمس پارک میوانداری تۆتنهامی کرد و یاری نێوانیان بە ئەنجامی دوو گۆڵ یەکسانبوون کۆتاییهات.\nگۆڵەکانی سپێرز لە خولەکەکانی 30 و 34 لەلایەن هاری کەین (دوو گۆڵ)، گۆڵەکانی نیوکاسڵ لە خولەکەکانی 28 و 85 لەلایەن جۆیلینتۆن و جۆزێف ویلوکەوە تۆمارکران.\nبەپێی ئەنجامە تۆمارکراوەکە، یانەی تۆتنهام لە کۆی 30 ڕوبەڕوبوونەوەی ئەم وەرزە (2020/2021) ژمارەی خاڵەکانی گەیاندە 49 و لە پلەی حەوتەمی ڕیزبەندییەوە بۆ پلەی پێنجەم بازیدا، لە بەرانبەردا نیوکاسڵ بە 29 خاڵەوە لە پلەی 17ی ڕیزبەندی یانەکانی پریمەرلیگ جێگیربوو.\nوێنە.. هێزە ئەمنییەکان سزای ئەو شۆفێرانە دەدەن ماسک نابەستن\nیانەی مانچستەر سیتی لە گواستنەوەکانی زستانی 2022 بۆند پێشکەشی کیلیان مباپێ دەکات. بەپێی زانیارییەکانی هەردوو ڕۆژنامەنووس، ئییان ماکگاری…\nئەمڕۆ هەڵبژاردنەکانی سەرۆکایەتی بارسا دەستپێدەکات\nئەمڕۆ، یەکشەممە لە شەش بنکەی دەنگدان هەڵبژاردنەکانی پۆستی سەرۆکایەتی یانەی بەرشلۆنە دەستپێدەکات. ناوچەی ڤۆتانتێس لەناو شاری بەرشلۆنە 78.987…


هەڵۆکانی زاگرۆس لە شاری شنۆ لە عەمەلیاتێکدا مۆڵگەیەکی بەکرێگیراوانی ڕێژیمی ئێرانیان خاپوور کرد.\nشەوی چوارشەممە لە سەر پێنجشەممە کاتژمێر ۱۱ی شەو مۆڵگەی چەکداری گوێ لەمستی ڕێژیمی کۆماری ئیسلامیی ئێران لە گوندی شێخان سەر بە شاری شنۆ کەوتە بەر هێرشی هەڵۆکانی زاگرۆس.\nهێرش بۆ سەر ئەو مۆڵگەیە ماوەیەکی درێژی خایاندوە دواتر هەڵۆکانی زاگرۆس بە سڵامەتی شوێنی عەمەلیاتەکەیان جێهێشتووە.\nهەروەها دوو مردووکێشی دوژمن لەبەرە بەیانییەوە لە نێوان شاری شنۆ و مۆڵگەی شێخان لە هاتووچۆ دابوونه.\nجاری خوێندراوه: 2336


كاردارێكی دانماركی له كاتی سه‌ردانی بۆ عێراق ڕفێندراوە - 2004-04-16\nی مانگی چوار ١٦, ٢٠٠٤\nكاربه‌دەستانی دانیمبارك ڕایگه‌یاند كه پێدەچێت كاردارێكی دانماركی له كاتی سه‌ردانی بۆ عێراق ڕفێندرابێت.\nكاربه‌دەستان دەڵێن: هه‌رچه‌ندێكه تا ئێستا هیچ په‌یوەندیه‌كی پێوە نه‌كراوە له لایه‌ن هیچ عێراقیه‌ك و یاخود تاقمێكی عێراقی سه‌بارەت دیار نه‌مانی ئه‌و كاردارە.\nهاوكات، كه‌سایه‌تیه‌كی باڵای ئایینی موسوڵمانه سوننی ئاینزاكان له عێراق دەڵێت: ڕفێنه‌ران بارمته‌یه‌كی چینیان ئازاد كردووە كه له زوویه‌كی ئه‌م هه‌فته‌یه‌دا ڕفێنرابوو.\nموسه‌ننا حارس ئه‌ندامی كۆمیته‌ی پیاوانی ئایینی ئیسلام له عێراق به په‌یامنێرانی گوتووە كه ڕفێنراوەكه له به‌غدا دراوەته دەست باڵێوزخانه‌ی چین. پێشتریش حه‌وت ووڵاتی چین به ماوەیه‌كی كه‌م پاش ڕفاندنیان ئازادكران.\nدوێنێ پێنج شه‌ممه، سێ بارمته‌ی ژاپۆنی ئازاد كران، به‌ڵام ئه دەسته‌و تاقمانه‌ی ڕفێنه‌ران ووڵاتیه‌كی ئیتالییان كوشتووە.\nهه‌روەها هه‌ر دوێنێ پێنج شه‌ممه ژماربیه‌ك چه‌كداری نه‌ناسراو له به‌غدا به‌رپرسی فه‌رهه‌نگی و ڕاگ‌یاندنی باڵێۆزخانه‌ی ئێرانیان كوشتووە.\nتا ئێستاش ئه‌وە ڕوون نه‌بۆته‌وە ئایا ئه‌و ڕووداوی كوشتنه كاریگه‌ری له‌سه‌ر ئه‌و هه‌وڵانه دەبێت یان نا كه دەله‌گاسێۆنی ئێرانی بۆ ناوبژیكردن له قه‌یرانی نێوان هاوپه‌یمانانی به سه‌ركردایه‌تی ئه‌مریكا و موقته‌دا ئه‌لسه‌دری مه‌لای ڕادیكاڵی شیعه ئاینزاكان دەیدات.\nهه‌روەها ناوبژیكردنیش له شارۆچكه‌ی فه‌لوجه‌ی گه‌مارۆدراو به‌ردەوامه و كاربه‌دەستانی له‌شكری ئه‌مریكا دەڵێن یاخیبوان له فه‌لوجه به‌ردەوامن له هێرشكردنه سه‌ر مارینزەكانی ئه‌مریكا وێڕای ئه‌وەی له ڕۆژی هه‌ینیه‌وە ئاگربه‌ستی تیا ڕاگه‌یه‌ندراوە.


ماوەی چەند هەفتەیە زۆرێک لە قوتابخانەکان و ناوەندەکانی کار بە بایکۆتکردن و نەچونەسەرکار، پەیامێکی توندی ناڕەزایەتیان داوە بەگوێی دەسەڵاتدا. هەرچەندە جەماوەری ناڕازی توڕەیی خۆیان لەوە دەردەبڕن کە دەسەڵات گوێ نیەو نایبیستێ. بەڵام لە راستیدا دەسەڵات ئەو پەیامەی بە باشی بیستوەو لەژێر فشاری تونددا قەراری گرتوە. سەرباری ئەوەش نایەوێ بە ئاسانی مل بەداخوازیەکانی خەڵك بدات. هێشتا سورە لەسەر ئەوەی ئاکامە کارەساتبارەکانی تاڵان و برۆی چەندین ساڵەی خۆیان بەسەر خەڵکدا بشکێنێتەوە. ئەگەرچی تۆزقاڵێک پاشەکشەی لە خۆی نیشانداوە، بەڵام لە راستیدا دەیەوێ بە بەڵێنی پوچ و تەم و مژاوی و هاوکات بە فشاری هەمەلایەنە، ناڕەزایەتیەکان خامۆش بکاتەوە و دۆخەکە وەکو خۆی تێپەڕێنی. هیچ شتێک لەوە ئاشکراترنیە کە ئەم دەسەڵاتە نیازی نیە دەست لە ستەمکاری و نانبڕینی خەڵک هەڵگرێت. تەنانەت ئەگەر بۆ خۆدەربازکردن لە گورزی ناڕەزایەتیەکان هەندێک بەڵینی تەم و مژوای پوچیش بە خەڵک بدات؛ وەکو “هەڵە لە بڕیاری پاشەکەوتکردنی زۆرەملێی موچە هەیەو پێداچونەوەی بۆ دەکەن، موچە کەمەکان کەم ناکەنەوە، مژدەی خۆشیان هەیە بۆ خەڵک لە رۆژانی داهاتودا و…هتد.” لەگەل ئەوەی ئەم بەڵینانە خۆیان پوچن و هیچ شتێکی سەرڕاست و راشکاو بەدەستەوە نادەن، تازە ئەگەر گۆرانکاریەکی رواڵەتیش بکرێت، گومانی تیانیە کە تەنها تا خامۆش بونەوەی ناڕەزایەتیەکان بڕ دەکات و دوای ئەوە توندتر لە ئێستا دەست دەنێنە بناقاقای خەڵکی ستەمدیدە.\nئەم دەسەڵاتە بورژوازیەی کوردایەتی لە رادەبەدەر مشەخۆرو چاوتێرنەبوە، تا ئەو رادەیەی کە هیچ مافێک بە خەڵکی “نەتەوە پیرۆز”ەکەی خۆی رەوانابینێ. هەرچی لەسەر زەوی و ژێر زەوی و ئاسمانی ئەم کۆمەڵگایەدا هەیە بە موڵکی خۆی دەزانێ. سەرجەم داهاتەکان بۆ خۆی دەبات، قاچاخچێتی بە دەرمان و خۆراکی ماوە بەسەرچوشەوە دەکات، هەموو کۆمپانیا تاڵانچیەکان هەر موڵکی خۆیانن. لەگەڵ ئەوەشدا تا سەر ئێسقان خوێنی کرێکارو جوتیارو مامۆستا و کارمەند و پێشمەرگەش دەمژن، ئەو کۆمەکانەی بە ناوی پێشمەرگەو شەری داعشەوە وەریدەگرێت، ئەوەی بە ناوی ئاوارە و شەنگارەوە وەریدەگرێت، ئەوەی بە ناوی خۆراک و دەرمانەوە وەریدەگریت، لە هەموی بەشی شێری بەتاڵان دەبرێت. دەست بۆ خەرجی گیرفانی خوێندکارو سفرەی خاڵی کەس و کاری ئەنفال و شەهید و خانەنشین و دەستفرۆش و کەم ئەندامیش درێژ دەکەن، لە داهاتی لەشفرۆشیش بەشی خۆیان دەوێ، هێشتاش چاویان تێرنابێت و تەنانەت پەلاماری شیری منداڵیش دەدەن. ئەمە ماناو ناوەرۆکی ناسیۆنالیزم و کوردایەتی و نەتەوەپەرستیە. بورژوازی کوردو حزبە بورژوازیەکانی کوردایەتی میللەت و نەتەوەیان تەنها و بە تەنها بۆ ئەوەیە خوێنی بمژن، هیچ گوزەران و خۆشبەختیەک بە مافی خەڵکی کرێکارو زەحمەتکێش و ستەمدیدەی ئەو نەتەوەیە نازانن کە رۆژ تا ئیوارە بە ئەی رەقیب و کوردایەتی مێشکیان دەکوتنەوە.\nدوەم/ دەسەڵات کار دەکات بۆ هەڵخڕاندنی خەڵک دژی راوەستانی خزمەتگوزاریەکان و هاندانی بەشێکی تر لە خەڵک دژی بایکۆت. دەیەوێ ئۆباڵی بەفیڕۆچونی ساڵێکی خوێندکاران بخاتە ئەستۆی ماموەستایان نەک بێدەربەستی خۆیان. ئەمە پلان و پڕوپاگەندەیەکی ژەهراویە بۆ ئەوەی خوێندکاران و خانەوادەکانیان بکات بە گژی ماموەستایاندا.\nسێەم/ ئۆباڵی راوەستانی خزمەتگوزاریە تەندروستیەکان دەخاتە ئەستۆی دکتۆرو کارمەندانی موچە بڕاو نەک بێدەربەستی و تاڵان و بڕۆی خۆیان. هەر تەنگەبەری و روداو کارەساتێکیش بە هۆی نەبونی ئەم خزمەتگوزاریانەوە بێتەبەرەوە، دەسەڵات دەیکاتە بەهانیەک بۆ هاندانی خەڵک دژی بایکۆت.\nپێشتر باسی ئەوەشمان کردوە کە جەماوەری ناڕازی پێویستە لەگەڵ گرتنبەری هەر شێوازیکی ناڕەزایەتیدا، ئەوەیان لەبەرچاوبێت کە ناکرێ بۆ درێژماوە و کاتێکی نادیار خزمەتگوزاریەکانی ژیانی رۆژانەی خەڵک لەکاربکەون. بە لەبەرچاوگرتنی ئەوانە ئیتر کاتی ئەوە هاتوە شێوازێکی کارسازتر جێگای بایکۆت بگرێتەوە. شێوازێک کە گوشاری زیاتر بێت لەسەر دەسەڵات، ئاستی یەکدەستی و رێکخراوبونی جەماوەر بەرەوسەر بەرێت، ریزی نارەزایەتیەکان فراوانتر بکاتەوە ….بۆ ئەم مەبەستە باشتر وایە لە جیاتی بایکۆت هەموان بگەڕێنەوە بۆ ناوەندەکانی کارو خوێندن، قوتابخانەکان و خزمەتگوزاریە پێویستەکانی خەڵک بخرێنەوە کار، ئەوەندەی دەکرێت خزمەتگوزاری پێویست بۆ خەڵک دابینبکرێت و لە بەرامبەردا ئابڵوقە لە سەر دەسەڵات و حزب و دامەزراوەکانی دابنرێت و هەمو خزمەتگوزاریەکیان لێ ببڕدرێت. هەروەها لە جیاتی بایکۆت باشتر وایە هەموو مەیدانەکانی کارو خوێندن بکرێن بە مەیدانی کۆبونەوە و میتینگی رۆژانە بۆ گفتوگۆ لەسەر چی کردن و چۆن کردن و چۆنیەتی یەکدەستبون و بەرەنگاربونەوەی پلانەکانی دەسەڵات. پێویستە سەرجەم ناوەندەکان خۆیان لە شواراکان و رێکخراوە سەربەخۆکاندا رێکبخەن. واتە کۆبونەوەی گشتی ناوەندەکەیان بەرپا بکەن و نوێنەرانێکی جێگا باوەڕو متمانە پێکراو لە نێوان خۆیاندا هەڵبژێرن بۆ رابەری کردنی خەباتی ناوەندەکە و نوێنەرایەتی کردنیان هەم لە بەرامبەر دەسەڵات و هەم بۆ یەکخستنی ناڕەزایەتیەکان لەگەڵ ناوەندەکانی تر و لە ئاستی سەراسەریدا. شوراکان لە هەمانکاتدا هەموو کاروباری ناوەندەکان بەدەستەوە بگرن و رێکیانبخەن. خاڵی بەهێزی شورا لە چاو سیستەم و شێوەکانی تری رێکخراوبون ئەوەیە کە هەر ناوەندە خۆی راستەوخۆ نوێنەرانی خۆی هەڵدەبژێرێت و هەر ساتێکیش دەرکەوت کە نوێنەرانێک باش نوێنەرایەتی ئەو جەماوەرە ناکەن کە هەڵیانبژاردوە، یەکسەر هەر لەلایەن ئەو جەماوەرەوە لادەبرێن و کەسی گونجاوتر بۆ جێگرتنەوەیان هەڵدەبژێردرێتەوە. لە سیستەمی شورایدا هیچ بەهانەیەک نیە کە ئەم کارە بۆ یەک رۆژیش دوابخات. جیاوازیەکی گرنگ و بنەڕەتی شورا لەگەڵ سیستەم و شێوەکانی تر، بۆ نمونە پەرلەمان و یەکێتی و نەقابە، ئەوەیە کە شورا بوار نادات کەسانێک ببن بە وەکیل و بریکاری خەڵک و هەردوای وەرگرتنی پەنجە مۆری خەڵک ئیتر بۆ چەند ساڵ بتوانن سات و سەودا بە مافی جەماوەرەوە بکەن بەبێ ئەوەی جەماوەر مافی ئەوەی هەبێت لایانبەرێ. شورا هەمیشە جەماوەر لە مەیدانی دەخاڵەتی راستەوخۆ رادەگرێت و کەسانێکیش دەکات بە نوێنەر، هەرکات باش نوێنەرایەتی جەماوەریان نەکرد یەکسەر لادەبرێن.\nپێویستە تاکتیکی گونجاو لەبەرامبەر ئەو تاکتیکەی دەسەڵات بگیرێتەبەر کە هەوڵدەدات خوێندکاران و خانوادەکانیان بکات بە گژی ماموەستایاندا و ئەمە لە دژی خۆی هەڵبگێڕدرێتەوە. لەگەڵ بەگڕخستنەوەی ناوەندەکانی خوێندن، سەرجەم خانەوادەی خوێندکاران بانگێشت بکرێن و لە ناو قوتابخانەدا کۆبونەوەیان لەگەڵ بکرێت، بۆیان رونکرێتەوە کە رێگای بە فیرۆ نەچونی ساڵێکی خوێندکاران ئەوە نیە مامۆستا ناچاربکرێت بە گیرفانی بەتاڵ و سفرەی خاڵی ماڵیەوە وانە بڵێتەوە، ئەمە بە هیج جۆرێک ناکرێت و لە توانادا نیە. رێگاچارە ئەوەیە کە دەسەڵاتی گەندەڵ و تاڵانچی ناچاربکرێت، لەو داهاتەی بەتاڵانیان بردوە، دەستبەجێ هەموو موچەکانی ماموەستایان بدەن. تەنها رێگای خوێندکاران و خانەوادەکانیشیان بۆ ئەوەی بەربگرن لە بەفیرۆچونی ساڵێکی خوێندن، هەر ئەوەیە کە بە هەموو توانا لە پشتی خەباتی ماموەستایان راوەستن و هاوشان لەگەڵ ئەوان راوەستن بۆ ناچارکردنی دەسەڵات بەجێبەجێ کردنی خواستەکانیان. ناوەندە خزمەتگوزاریەکانیش دەتوانن هەمان رێگا بگرنەبەر بۆ ئەوەی جەماوەری بێبەش لە خزموتگوزاری، لە پشتی ناڕەزایەتی خۆیان رابگرن. جگە لە ناوەندەکانی کار پێویستە گەڕەکەکانیش بکرێنە مەیدانی کۆبونەوە و متینگ و سەنگەرێکی تری خەبات لە دژی برسێتی و نانبڕین و ستەمکاری. لەم کۆبونەوانەدا شورای گەرەکەکان دامەزرێن بۆ رێکخستن و رابەری کردنی خەباتی جەماوەری و بە دەستەوە گرتنی کاروباری گەڕەک لە جیاتی دام و دەزگا گەندەڵەکانی دەسەڵات.


زانست – پەڕە 118 – Knwe.org\nسەرەکی » زانست (پەڕە 118)\nلاوازبوونی هەستی بۆنكردن…\nلاوازبوونی هەستی بۆنكردن نیشانەی چییە؟ بە پێی توێژینەوەیەكی زانستی نوێ، هەستنەكردن بە بۆنی نەعنا، ماسی، پرتەقاڵ، گوڵ و چەرم نیشانەیەكی سەرەتایی تووشبوونە بە خەڵەفان. توێژینەوەیەكی نوێ توانای 3000 كەسی تەمەن 57-85 ساڵانی تاقیكردووەتەوە بۆ بۆنكردنی ئەو پێنج ماددەیە. لە توێژینەوەكەدا 78%ی بەشداران توانایان هەبوو هەموو بۆنەكان یان لانیكەم چواریان بناسنەوە، 19% یان دوو یان سێ دانەیان دەناسییەوە، 2.2% یەك یان ...\nسامسۆنگ داهاتێكی گەورەی لە رێگەی….\nسامسۆنگ داهاتێكی گەورەی لە رێگەی ئایفۆنەوە دەستدەكەوێت چاوەڕواندەكرێت كۆمپانیای سامسۆنگی كۆریای باشور لەڕێگەی مۆبایلی زیرەكی ئایفۆن ئێكسەوە قازانجێكی گەورە بكات. لە ڕاپۆرتێكی كۆمپانیای (Counterpoint Technology) هاتووە كە كۆمپانیای سامسۆنگ لە هەر مۆبایلێكی ئایفۆن ئێسك بڕی ١١٠ دۆلاری دەستدەكەوێت ئەویش لە پای ئەو هاوكارییەی كە كۆمپانیا كۆرییەكە كردوویەتی لە دروستكردنی پێكهاتەكانی ئەو ئامێرە نوێیەدا. سامسۆنگ سەرپەرشتی پێدانی هەموو شاشەكانی جۆری «OLED» ...\n(دەتوانم بڵێم كۆمپانیاكەمان چەندین كەسی باشی تێدایە. تیمی ئیدارەیەكی مەزن و تەكنیكی سەرنج راكێشی هەیە). بۆ ماوەی زیاتر لە بیست ساڵا، ستیڤ بالمەر سەركردەی شاراوەی مایكرۆسۆفت بووە و خەریكی كاروباری دارایی و گەڵاڵەكردنی بڕیاری ئیداری بووە، بەڵام گەیتس سەرقاڵی روئیا و بەرهەمی تەكنەلۆژی بووە. دوای خانەنشین بوونی گەیتس، ستیڤ بالمەر بووە بەڕێوەبەری گشتی. ئەو یەكێكە لە دەوڵەمەندترین پیاوانی جیهان، سەروەتەكەی ...\nئۆتۆمبیلێكی ناوازەی لاندرۆڤەر\nكۆمپانیای لاندرۆڤەر بۆ بەرهەمهێنانی ئۆتۆمبێل، لە نوێترین بەرهەمیدا جۆرێكی جیاوازی خستە بازاڕەكانەوە كە دەتوانرێت وەك چێشتخانەیەكی ناوازە سوودی لێوەربگیرێت. جیمی ئۆلیڤەری شێفی بەناوبانگ لەگەڵ ئەو كۆمپانیایەدا كۆنتاكتی كردوەو چێشتخانەی ئەو جۆرە ئۆتۆمبێلەی تاقیكردوەتەوەو بەسەركەوتوو ناوی بردوە. بەكارهێنەر دەتوانێت لە ناو ئۆتۆمبێلەكەدا خواردنی بە تام و بەپێی خواستی سەرنشینەكانی پێشكەش بكات، سەرجەم ئەو خزمەتگوزاریانەش لەڕێگەی بزوێنەری ئۆتۆمبێلەكەوە بەكاردەخرێن و ئامادە دەكرێن. ...\n(پێموایە زەوق قورسترین شتە، شتێكی زۆر دەگمەنە، ئەوانەی زەوقێكی جوانیان هەیە دەگمەنن. وابزانم شتەكانم بەردەوام دەبن، مەسەلەكە وەك سەركەوتن وایە بۆ سەر تەختی شانۆ). باشترین وەسف بۆ دیزاینەكانی ڤیڤیان ویستود ئەوەیە كە دیزاینەكانی بۆ لەبەركردن نابن، هەرچەندە سەیر و سەمەرەن، بەڵام رەنگاوڕەنگ و شۆڕشگێڕانە و كاریگەرن. ئەو شاژنی شێوازێكی تایبەتییە، یەكێكە لە گرنتگرین دیزاینەرانی سەدەی بیست. لە سەرەتای ساڵانی حەفتادا ...\nشێوازێكی باشتری سەعیكردن\nهەوڵدان و سەعیكردن لای خوێندكار كێشە نییە، بەڵام بەردەوامی و زۆربوونی گرانە لای هەندێك خوێندكار، بە تایبەتی كاتێك وەك رۆتینی لێدێت، قورسی بەشێك وانە دەبێتە هۆی دووركەوتنەوە و زیادبوونی هەستكردن بە دڵەڕاوكێ. ئەگەر ئارەزوو ناكەیت تووشی ئەم گرفتانە بیت، لە كاتی خوێندنی وانەكانتدا بۆ نموونە ترسان لەوەی وانەكانت لە بیر بكەیت لە تاقیكردنەوە، ئەوا دەتوانیت ئەم 10 رێگایە بەكاربهێنیت، لە ...\nكه‌مخه‌ویی كێش زیاد ده‌كات\n05/11/2017\tزانست, كه‌شتی نوح\nكه‌مخه‌ویی له‌زۆر ڕووه‌وه مه‌ترسی بۆ له‌شساغیی مرۆڤ هه‌یه‌و ڕه‌نگه قه‌ڵه‌و بوونیش یه‌كێك بێت له‌و مه‌ترسییانه. ژماره‌یه‌ك له پسپۆڕانی زانكۆی (كینگر) له له‌نده‌ن شیكردنه‌وه‌یان بۆ 11 توێژینه‌وه كردووه سه‌باره‌ت به‌وه‌ی داخۆ ماوه‌ی خه‌وتن كار ده‌كاته سه‌ر زیادبوونی كێش؟ دواتر ئه‌و پسپۆڕانه بۆیان ده‌ركه‌وتووه كه خه‌وتن له 7 سه‌عات كه‌متر له شه‌ودا وا ده‌كات مرۆڤ (385) كالۆری زیاتر بخۆن ئه‌مه‌ش مانای زیادبوونی ...\nچه‌ند گرته‌یه‌كی ناوازه‌ی زه‌وی له فه‌زاوه\nفه‌زاوانێكی ڕوسیی له‌وێستگه‌ی فه‌زایی نێوده‌وڵه‌تییه‌وه چه‌ند وێنه‌یه‌كی ڤیدیویی‌و فۆتۆگرافیی زه‌وی ده‌گرێت كه تێیدا نیشانه جوان‌و دیاره‌كانی زه‌وی‌و ئه‌و ڕووداوانه ده‌رده‌خات كه به‌م دواییه له‌سه‌ر زه‌وی ڕوویانداوه. (سێرگی ریازانسكی) كه فه‌زاوانێكی ڕوسییه و له‌وێستگه‌ی فه‌زایی نێوده‌وڵه‌تی ناسراو به( ئالفا) كارده‌كات ، به‌م دواییه چه‌ند گرته‌یه‌كی ڤیدیۆیی و فۆتۆگرافی زه‌وی گرتووه له‌ئاسمانه‌وه و تێیدا هه‌ندێك دیمه‌نی سه‌ر زه‌وی به شێوه‌یه‌كی سه‌رنجڕاكێش ده‌ركه‌وتوون. ...\nسوودی خواردنی هه‌رمێ\nهه‌رمێ میوه‌یه‌كی به‌تامه و ڕێژه‌یه‌كی زۆر له ئاوی تێدایه، له‌گه‌ڵ بوونی كۆمه‌ڵێك له ڤیتامین‌و كانزا له‌م میوه‌یه‌دا، له‌به‌ر ئه‌وه ئامۆژگاری ده‌كرێیت به خواردنی ئه‌م میوه‌یه له به‌ربوونی كۆمه‌ڵێك سودی: ١-هه‌رمێ ترشی فۆلیك، و ڤیتامینی جۆراوجۆری تێدایه به ڕێژه‌یه‌كی زۆر وه‌ك ڤیتامین (A،C،K،B٢،B٦) له‌گه‌ڵ بوونی ڕیشاڵ هه‌ربۆیه خواردنی هه‌رمێ بۆ خانمان له قۆناغی دووگیانی و له پاش دووگیانی زۆر به‌سوده،له‌گه‌ڵ بونی ...\nپیاوێك: گله‌یی وه‌ك خاڵیكردنه‌وه‌ی هه‌وا…\nپیاوێك: گله‌یی وه‌ك خاڵیكردنه‌وه‌ی هه‌وای ناو مه‌نجه‌ڵی بوخاره ئا: ئازاد جه‌لال له كاتی گله‌یدا خۆشم ده‌وێت «ئه‌و كاته‌ی له گله‌یی ده‌بمه‌وه، هه‌ست ده‌كه‌م هاوسه‌ره‌كه‌مم له هه‌موو كات خۆشتر ده‌وێ، به مه‌رجێ شل شل گوێی لێگرتبێتم». ئه‌مه وته‌ی پیاوێكی هه‌ست ناسكه به ناوی ره‌وشت محه‌مه‌د، ڕه‌وشت (40) ساڵ. پێی وایه كه گله‌یی له دۆست ده‌كرێ. وتیشی: من وه‌ك خۆم له كاتی ...\nلاپەرە 118 لە 122« سەرەتا...90100110«116117118119120\t»\t...کۆتا »


فراکسیۆنەکانی ئۆپۆزسیۆن پێکدادەدەن لە بابی سوریا\nئەندامانی ئەنجومەنی سەربازیی باب و چەکدارانی فەوجی یەك پێکدادەدەن لە دەشتی باب. [خاوەنداری وێنە: چالاکوانی بواری میدیا، تاریق ئەحمەد]\nفەرماندە سەربازیەکان بە دیارونایان وت گرژی لە زیادبوندایە لە شاری بابی سوری لە باکوری رۆژهەڵاتی پارێزگای حەلەب، دوای ئەوەی پێکدادانی خوێناوی لەنێوان گروپە لۆکاڵیەکانی ئۆپۆزسیۆندا چەندین چەکدار و مەدەنیی کوژراو و برینداری لێکەوتەوە.\nپێکدادانەکان لەنێوان گروپە میانڕەوەکانی ئۆپۆزسیۆن و ئەو فراکسیۆنانەن کە بەیعەتیان داوە بە تەحریری شام، هاوپەیمانێتیەك کە بەرەی نوسرە یان "دەوڵەتی ئیسلامی" (داعش) تیادایە.\nفەرماندەی ئەنجومەنی سەربازی باب، محەمەد تاویل، ناسراو بە "ئەبو ئیبراهیم"، وتی: "هەتاوەکو شەڕ دژی تیرۆر لە سوریا سەختتر بێت گرژیەکان زیاتر دەبن لەو ناوچانەی کە گروپە بچوکەکانی لێن کە بەیعەتیان داوە بە تەحریری شام و داعش."\nچەکدارەکان پاسەوانیی بازگەیەك دەکەن لە دەروازەی شاری بابی سوری لە باکوری رۆژهەڵاتی پارێزگای حەلەب، لەو شوێنەی پێکدادان لەنێوان گروپە دژبەیەکەکانی ئۆپۆزسیۆن سەریانهەڵداوە. [خاوەنداریی وێنە: چالاکوانی بواری میدیا، تاریق ئەحمەد]\nناوبراو بە دیارونای وت: "ئەمە لەبەرئەوەیە کە ئەم گروپانە دەیانەوێت هەنگاو بنێن بۆ دانانی بەربەستی لەپێشینە و دەستێکی ئاسنین دابگرنەوە بۆ ئەوەی هەموو ئەو گروپانە دەربکەن کە هەواداری سوپای سوریای ئازادن و تیرۆریزم و توندڕەوی رەتدەکەنەوە."\nوتی رەوشەکە لە ناوەوه و دەرەوەی باب "ماوەیەکە گرژبۆتەوە، لەبەرئەوەی چەندین فراکسیۆنی لێیە." هه‌روه‌ها ئاماژەشی بۆ ئەوە کرد کە فراکسیۆنە لۆکاڵی و دانیشتوانەكه توندڕەوەکان و رەفتارەکانیان رەتدەکەنەوە.\nهەڵگیرسانی شەڕی ناوبەناو\nتاویل وتی: "پێکدادان بە چەکی سوك پێنجشەممە (15 حوزەیران) روویدا لەنێوان ئەنجومەنی سەربازیی باب و چەکدارانی هەواداری فەوجی یەك لە دەشتاییەکانی باب."\nوتی: "ئەمانە درێژکراوەی ئەو شەڕانەن کە هەفتەیەك لەمەوبەر روویاندا لە 11 حوزەیران کاتێک گروپێکی فەوجی یەك دروشمی پشتگیریان بۆ تەحریری شام و سەرۆکەکەی، [ئەبو موحەمەد] جۆلانی".\nوتیشی: "کاتێك مەدەنیەکان و چەند چەکدارێکی ئەنجومەنی سەربازی هەوڵیاندا بیانوەستێنن، گروپەکە تەقەیان کرد و پێنجیان کوشت، کە دووانیان مەدەنی بوون."\nلە ئەنجامی ئەوەشدا پێکدادانەکان بەناو شارەکە و دەوروبەریدا بڵاوبوونەوە.\nئەنجومەنی سەربازیی باب، کە چەندین فراکسیۆنی میانڕەوی ئۆپۆزسیۆنی تێدایە، هەڵیانکوتایە سەر بارەگا و بازگەکانی فەوجی یەك.\nتاویل وتی: "فەوجی یەك گروپێکی ئۆپۆزسیۆنن و ناسراون بەوەی بەیعەتیان داوە بە ئەحراری شام، بەڵام ئەحراری شام لەدوای ئەم پێکدادانە لە بەیاننامەیەکدا وتی گروپەکەیان دەرکردوە دوای ئەوەی پەیوەندیەکانی لەگەڵ بەرەی نوسڕە ئاشکرا بووە."\nتاویل وتی پەیمانی راوەستاندنی شەڕ سێشەممە (13 حوزەیران) کەوتە جێبەجێکردنەوە، بەڵام رەوشەکە هێشتا گرژە، وتیشی هەموو فراکسیۆنەکان لە ناوچەکە لە کۆکردنەوەی شەرڤانەکانیاندان و تەحریری شام خەریکی جموجۆڵێکی زۆرە.\nوتیشی ئەمە ئاماژەیه‌كه بۆ بوونی ئەگەرێکی بەهێز بۆ پێکدادانی چەکداریی دیکە، بەتایبەتی لەکاتێکدا کە بەرەی نوسرە بەڕوونی رەتدەکرێتەوە لەلایەن فراکسیۆنە ناوخۆییه‌كان و دانیشتوانەکەوە.\nتاویل وتی: "لانیکەم 30، زۆربەیان سەر بە فەوجی یەك، بەڵام لەنێویشیاندا مەدەنی، کوژران و زۆری تریش برینداربوون بەهۆی پێکدادانەکانەوە."\nئەنجومەنی سەربازیی باب هاوپەیمانێتییەکە لە حەوت فراکسیۆنی بچوك پێکهاتووە کە سەر بە هێزەکانی سوریای دیموکراتە و لە ئابی ٢٠١٦ بۆ رزگارکردنی شارەکە لە داعش دامەزراوە و لە مانگی شوبات لەوهەوڵەیاندا سەرکەوتوو بوون.\nداعش و تەحریر شام پێکدادەدەن لەنێو کەمپی یەرموکدا\nداعش هه‌ندێك ناوچەی نوێی لە کەمپی په‌نابه‌ره فەلەستینیەکان لە باشوری دیمەشق گرتووە و گروپەکە بەردەوامە لە شەڕكردن له‌گه‌ڵ تەحریر شامی رکابەریدا.\nمیلیشیا چەکدارەکان لە حەلەب پێکدادەدەن و هێرشدەکەنە سەر هێزەکانی سوریا\nهەرچەندە دەوترێت رژێمی سوریا کۆنترۆڵی شارەکە دەکات، چەکداری میلیشیاکان حوکمی خۆیان دەکەن و بەمدواییانە رووی لوولەی تفەنگەکانیان کردۆتە هێزەکانی حکومەت.


24/01/2021 634 جار خوێندراوه‌ته‌وه\nکۆمپانیای بەبازاڕکردنی نەوتی عێراق (سۆمۆ) لەبەیاننامەیەکدا ڕایگەیاند، لەساڵی ٢٠٢٠دا زیاتر لەیەک ملیار بەرمیل نەوتی خاویان هەناردەی دەرەوە کردوەو داهاتەکەشی گەیشتۆتە زیاتر لە٤١ ملیار دۆلاری ئەمریکی.\nبەپێی داتا فەرمییەکانی کۆمپانیای سۆمۆ، تێکڕای هەناردەی نەوتی خاوی عێراق لەساڵی ٢٠٢٠ گەیشتۆتە ملیارێک‌و ٩٦ ملیۆن‌و ٣٤٥ هەزار بەرمیل، بەشێوەیەک مانگانە بەتێکڕایی، ٩١ ملیۆن‌و ٣٦٢ هەزار بەرمیل‌و ڕۆژانەش دوو ملیۆن‌و ٣٦٢ هەزار بەرمیل هەناردەی دەرەوە کراوە.\nلەبەیاننامەکەی کۆمپانیای بەبازاڕکردنی نەوتی عێراقدا هاتوە، ((کۆمپانیا چینی‌و هیندییەکان زۆرترین نەوتی عێراقییان کڕیوە، دواتریش کۆمپانیا ئەمریکییەکان هاتون)).\nئه‌وه‌ش ڕونكراوه‌ته‌وه، "تێکڕای داهاتی فرۆشتنی نەوتی خاو لەساڵی ڕابردودا گەیشتۆتە ٤١ ملیارو ٧٥٥ ملیۆن دۆلار کە بەتێکرایی مانگانە داهاتەکەی ٣ ملیارو ٤٧٩ ملیۆن دۆلار بوە".\nسۆمۆ جه‌ختیكردۆته‌وه، لەکۆی نەوتی هەناردەکراوی ساڵی ڕابردوی عێراق، ملیارێک‌و ٦٠ ملیۆن‌و ٤٥٤ هەزار بەرمیلی نەوتی کێڵگە نەوتییەکانی بەسرەو ناوەڕاست‌و باشوری عێراق بوەو داهاتەکەشی ٤٠ ملیارو ٤٨٨ ملیۆن دۆلار بوە.\nهەروەک لەماوەی ساڵی ڕابردودا لەکێڵگە نەوتییەکانی کەرکوك ٣٣ ملیۆن‌و ٨ هەزار بەمیل نەوت لەڕێگای بەندەری جەیهانی تورکییەوە هەناردەکراوە کە داهاتەکەی ملیارێک‌و ١٩٦ ملیۆن دۆلار بوە، هەروەک چۆن ٦١٧ هەزارو ٨٩٤ بەرمیل نەوتیش لە کێڵگەی نەوتی گەیارە لەموسڵ هەناردەکراوە کە داهاتەکەی ١٢ ملیۆن‌و ٧٦٥ هەزار دۆلار بوە.\nئه‌وه‌ش باسكراوه، تێکرای نرخی فرۆشتنی مانگانەی فرۆشتنی هەر بەرمیلێک نەوت ٣٨ دۆلارو ٨٦ سەنت بوە.


ڕووداوى هاتووچۆ – Page 5 – تۆڕی میدیایی خەڵک\nخەڵك – بەشی هەواڵ دوانیوەڕۆی ئەمڕۆ ئۆتۆمبێلی ڕۆژنامەنووس و بەرپرسی نووسینگەی هەڵەبجەی كەناڵی (ئێن ئاڕتی) لەسەر ڕێگای سلێمانی – عەربەت وەرگەڕا و بەهۆیەوە بەسووكی بریندار بوو....\nلە سلێمانی ئۆتۆمبێلێك خۆی دەكات بەناو پێشانگایەكی ئۆتۆمبێلدا\nخەڵك- بەشی هەواڵ لەناو پێشاگاكانی ئۆتۆمبێل لە ناوچەی پیشەسازی سلێمانی، ئۆتۆمبێلێك خۆی دەكات بەناو پێشانگایەكدا و بەهۆیەوە خۆی دەكێشێت بە چوار ئۆتۆمبێلی دیكەدا و سێ كەسیش...\nخەڵك- بەشی هەواڵ دوو مامۆستا لە شارباژێڕ تەنها دوای 10 ڕۆژ لە هاوسەرگیرییان بەهۆی ڕووداوێكی هاتووچۆوە گیانیان لەدەستدا. سەرچاوەیەك لە پەروەردەی شارباژێڕ بۆ (خەڵك) ئاشكرای كرد،...\nخەڵك- بەشی هەواڵ بەهۆی بەركەوتنی ئۆتۆمبێلێكی جۆری تویوتا لاندكروزەر لەگەڵ ستونێكی كارەبا لە قەزای كەلار، پێنج كەس بریندار بوون. بەپێی ڕاگەیەندراوێكی پۆلیسی هاتووچۆی گەرمیان” ئەمشەو لەڕێگەی...\nخەڵك-بەشی هەواڵ بەڕێوەبەرایەتی پۆلیسی ڕاپەڕین ڕایدەگەیەنێت، بەهۆی ڕووداوێكی هاتوچۆوە سێ شۆفێر بریندار بوون. بەڕێوەبەرایەتی پۆلیسی ڕاپەڕین لە ڕاگەیەنراوێكدا ئاماژە بۆ ئەوە دەكات، نیوەڕۆی ئەمڕۆ 5 شەممە...\nخەڵك- بەشی هەواڵ لەسەر ڕێگای كەلار – باوەنور بەهۆی ڕووداوێكی هاتووچۆوە سێ كەس بریندار دەبن. بەڕێوەبەرایەتی هاتووچۆی گەرمیان لە ڕاگەیەنراوێكدا ئاماژەی بەوەكردووە، نیوەڕۆی ئەمڕۆ دوو شەممە،...\nخەڵك- بەشی هەواڵ بەهۆی ڕووداوێكی هاتووچۆوە لەسەر ڕێگای كەلار- سلێمانی، كە بە ڕێگای “مەرگ” ناسراوە سێ هاووڵاتی بە سەختی بریندار دەبن. بەڕێوەبەرایەتی هاتووچۆی دەربەندیخان لە ڕاگەیەنراوێكدا...\nخەڵك- بەشی هەواڵ لەسەر شەقامی بازنەیی مەلیك مەحمود ئۆتۆمبێلێك وەرگەڕا و بەهۆیەوە زیانی مادی زۆر بەر ئۆتۆمبێلەكە كەوتووە. بەڕێوەبەرایەتی هاتووچۆی سلێمانی بڵاویكردەوە، لەئاكامی تیژڕەوی ئۆتۆمبێلێكی جۆری...\nی.سلایدەر1 ساڵ پێش ئێستا\nخەڵك-بەشی هەواڵ بەڕێوەبەرایەتی هاتوچۆی سلێمانی ڕایدەگەیەنێت، پێكدادانی دوو ئۆتۆمبێل پێنج قوربانی لێكەوتەوە. زاهیر محەمەد بەڕێوەبەری هاتوچۆی قەزای كۆیە ڕایگەیاند، ئەمڕۆ پێنج شەممە 5-9-2019 لەسەر ڕێگای سلێمانی...\nلە ڕووداوێكی هاتوچۆدا، 5 كەس بوونە قوربانی\nخەڵك-بەشی هەواڵ بەڕێوەبەرایەتی هاتوچۆی گەرمیان ڕایدەگەیەنێت، بەهۆی وەرگەڕانی ئۆتۆمبێلێكەوە 5 كەس بوونە قوربانی. بەڕێوەبەرایەتی هاتوچۆی گەرمیان لە ڕاگەیەندراوێكدا ئاماژە بۆ ئەوە دەكات، بەهۆی وەرگەڕانی ئۆتۆمبێلێكەوە لەسەر...


فرانچیسکۆ دی گۆیا یەکێک لە گرنگترین هونەرمەندەکانی ئیسپانیا، دەبێتە میوانی گەلەری نیشتیمانی لەندەن. ئەم پێشەنگەیە زیاتر لە ۷٠ پۆرترێتی ئەم هونەرمەندەی کۆکردۆتەوە، کە بۆ یەکەم جارە لە دەرەوەی ئیسپانیا نمایش بکرین.\nپێشەنگەکە ژیانی هونەری گۆیای پێشاندەدا کە چۆن بەرەوە هونەرمەندی کۆشکی کارلی ۵ گەشەدەکات.\nرێکخەری پێشەنگەکە خافیر برای Xavier Bray دەڵێت: “بەڕاستی شتێکی زۆر جوانە، لەرێێ ئەم پۆرترێتانەوە هونەرمەند لە نزیکەوە دەناسین، ئەوەی خۆشیویستوە، رقیلیبوە، هەستیپێکردوە، لێرەوە نیگایەک بۆ ناو ژیانی ئەم هونەرمەندە گەورەیە دەکەین. لەهەمانکاتدا واهەستدەکەین لە رێی ئەو پۆرترێتانەوە کە دروستیکردون، پەیوەندی لەگەڵ ئەو کەسانەدا دروستدەکەین و لە کەسایەتی و دۆخی دەرونیان دەکۆڵیتەوە.”\nیەکێک لەو پۆرترێتە بەناوبانگانەی لەم پێشەنگەیەدا نمایشکراوە، پۆرترێتی دۆقە(میرکچ) ئەلبا کە لە ساڵی ۱۷۹۷ دروستکراوە، ئەم خانمە لەدوای مردنی مێردەکەی دەگەرێتەوە لە خواروی ئیسپانیا بەتەنیا لە کۆشکێکی تایبەت بەخۆی نیشتەجێ دەبێت، گۆیا لە پەیوەندیەکی نزیکدایە لە گەڵی، گۆیان بە ۸ مانگ ئەم کارەی ئەنجامدەدات.\nخافیر برای دەڵێت: ”دۆقە ئەلبا یەکێک بوە لە کەسایەتیە سەریەکیەکانی کە پشتگیری هونەرمەند گۆیا ی کردوە، بەبڕوای من زۆر خولیای گۆیا بوە. زۆر دەوڵەمند بوە، زۆر جوان بوە، هەروەها لە هەوادارانی هونەر بوە. ئەمە وادەکات لە کۆتایدا گۆیا بکاتە هونەرمەندی کۆشک. گۆیا زۆر پورترێتی ئەم دۆقەی کێشاوە. لەم کارەی دا کە پەنجەی بۆسەر زەوی راکێشاوە ئەوە رادەگەیەنێت کە تەنها هونەرمەند گۆیا دەتوانێت وێنەی بکێشێت.”\nئەم پێشەنگەیە تا ۲٠/ ۱/ ۲٠۱٦ بەردەوامە


بۆفۆن: تەنها لە رۆناڵدۆی ئەفسانە ترساوم | دەزگاى زارى کرمانجى\nزاری كرمانجی- ئاژانسییە هەواڵییە وەرزشییەكان: جان لویجی بوفۆنی ئیتاڵی و گۆڵپارێزی یانەی یۆڤانتسی هەمان وڵات، ئاشكرایكرد لە ژیانی وەرزشی خۆیدا تەنها لە رۆناڵدۆی بەڕازیلی ترساوەو سڵی لە هێرشەكانی ئەو یاریزانە لەنێو یاریگەدا كردۆتەوە.\nلەلێدوانێكیدا جاڵجاڵۆكەكەی ئیتاڵیا گووتوویەتی" ئەو هێرشبەرەی بووبێتە هۆی كێشەو گرفت لە نێو یاریگەدا بۆ من تەنها رۆناڵدۆی دیاردە بووە".\nئەو گۆڵپارێزە تەمەن 43 ساڵە لە ستایشی زیاتریدا بۆ رۆناڵدۆ دەڵێت" ئەو یاریزانێكی نمونەییە، خاوەنی هێزو خێراییەو شارەزاییەكی تەواوی لە تۆماركردنی گۆڵدا هەیە".\nبوفۆن بەجۆرێك باس لە تواناكانی رۆناڵدۆ دەكات وای بۆدەچێت كە ناوبراو لە تاقیگەیەكدا دروستكرابێت هێندە تایبەتە.\nرۆناڵدۆی بەڕازیلی نازناوی دیاردەی وەرگرتووەو لە یانەكانی ئایندهۆڤن، بەرشەلۆنە، ریاڵ مەدریدو ئینتەرمیلاندا یاری كردوەو ئاستێكی بەزریشی پێشكەش كردووە، لە ساڵەكانی 1994 و 2002 لەگەڵ هەڵبژاردەی بەڕازیل دووجار نازناوی جامی جیهانی بەدەستهێناوە.\nرۆناڵدۆ نازالۆ دالیما 98 یاری بەدرێسی سامباوە ئەنجامداوەو 62 گۆڵیشی تۆماركردوە، دووەم گۆڵكاری مێژویی بەڕازیلە لە دوای پێلێی ئەفسانەوە كە ئەوەی دووەم خاوەنی سێ نازناوی جامی جیهانییە بۆ وڵاتەكەی.


چۆن دەزانیت كەسی بەرامبەر ئیرەیت پێ دەبات ؟\nخۆیان بەتۆ بەراورد دەكەن ؟ ئاوات دەخوازن لە شوێنی تۆ بونایە ؟ ئەمە ئەو هەستەیە كە كەسانێكی هەمیشە لە ناخیاندایە كە ئیرەیت پێدەبەن ، ئارەزوو دەكەیت ئەو كەسە بناسیت كە بەڕاستی ئیرەیت پێ دەبات ؟سوود لەم چەند نیشانەیە وەربگرە بۆ ئەوەی ئەو كەسە بناسیتەوە كە ئیرەیت پێدەبات و ڕەنگە تۆ بیًَئاگا بیت لێی .\n1-هەموو ئەو كەسانەی لە دەوروبەرتن پیرۆزبایت لێدەكەن تەنها ئەو نەبێت : ئەمە یەكێكە لە نیشانەكانی ئیرەی بردنی كەسی بەرامبەر كە هەرگیز نایەوێت تۆ بەسەركەوتوی ببینێت .\n2-هەست بەوە دەكەیت كە دەیەوێت دژایەتیت بكات لەپێش چاوی هاوڕێكانت ، و زۆركات باس لە پلان و كارەكانت دەكات لەپێش چاوی ئەوان و هەندێكجار بەجۆرێك قسەدەكات كە ئەویش هاوشێوەی تۆ دەتوانێت زۆر كار بكات و خۆی بە تۆ بەراورد دەكات بەبەردەوامی .\n3-بەردەوام ویستی ئەوەی هەیە بزانێت تۆ چی ئەنجام دەدەیت و چی دەكەیت و كاتێك دەگەیتە ئاستێكی گونجاو ڕەخنەت لێدەگرێت .\n4-بەردەوام پێت دەڵێت كە سەركەوتنی تۆ بەهۆی بەختتەوە بوە و بە بەختت باش بوە بۆیە ئەوەت بەدەست هێناوە .\n5-جۆرێك قسەو قسەڵۆكت بۆ دروست دەكات كە لە بنەڕەتدا بێ بنەمایە و تەنها ویستی ئەو شكاندنی كەسایەتی تۆیە یان ئەو كاتەی كەسێكت خۆش بوێت هەوڵی ئەوە دەدات كەسەكەت لا ناشرین بكات لەبەر ئەوەی ئیرەیت پێ دەبات .\n6-ڕق و كینەی ناخی ئەو دیارە بەرامبەرت و دەتوانیت هەست بەوە بكەیت بەشێوەیەكی ئاشكرا ئەمە لە كاتێكدا بێ ئەوەی تۆ هیچ ئازار و زيانێكت بەو گەیاندبێت .\n7-ئەو كاتەی قسەت لەگەڵ دەكات لەسەر بابەتێك تەماشای ناو چاوەكانت ناكات چونكە هەست بە كەمی دەكات و ئەگەر تەماشای چاوەكانت بكات ئەوە زیاتر ئازار دەچێژێت .\n8-هەوڵی ئەوە دەدات سەركەوتن و خۆشیەكانت لێ بشێوێنێت و كاربكاتە سەر ژیانت .\nئێستا ئەو نیشانانەت زانی كە لە ڕێیەوە دەتوانیت ئەو كەسە بناسیتەوە كە ئیرەیت پێ دەبات ، دەتوانیت خۆت بڕیاری ئەوە بدەیت ئەگەر هاوڕێیەك یان كەسێكی نزیكت لەم شێوەیەیە بێت چۆن ڕەفتاری لەگەڵ دەكەیت ، خۆت دوور دەخەیتەوە لەو یان بە زیرەكانە مامەڵە دەكەیت.\nژماره‌ی بینین : 2321\nژماره‌ی بینین : 1325\nلە سەر هێڵە ئێستا : 14369


باسکردنی (شەهید بێریڤان هەژار) لەلایەن هەڤاڵ دلۆڤان بێریڤان\nمن کە سەرەتا بەشداری ڕیزەکانی گەریلا بووم ناسینێکی ئەوەندە زۆرم نەبوو سەبارەت بە پەکەکە، بەڵام بە ڕەفتار و شێوازی ژیانکردن و قسەکانی هەڤاڵ بێریڤان من پەکەکەم ناسی و بە ئەو زۆر کاریگەر بووم، وە تا ئێستاش کە من لەناو ئەم شۆڕشەدا جێگا ئەگرم هەر بەردەوامکەری ڕێگای هەڤاڵ بێریڤانم.\nهەڤاڵ بێریڤان هەموو شتێکی فێری من کرد، من ئێستا خۆم بە قەرزاری ئەو ئەبینم، نەك تەنها هەڤاڵایەتی بەڵکو لەناویدا بەبێبوونی زانایی هەستی بەخشندەی دایکایەتی دەرئەکەوت لەگەڵ هەڤاڵەتیەکەیدا، واتە هیچیان لەویتر زیاتر دەرنەدەکەوت هەمیشە بە هاوسەنگی بوو.\nهەڤاڵ بێریڤان منی خستە ناو ئەو ژیانەوە، کاتێك کە قسەی دەکرد لەچاوەکانیدا بریسکەێك هەبوو کە تۆی بەناچاری بەلای خۆیدا ئەکێشا، مرۆڤەکانی بەلای ئەم ڕێگاییە وفەلسەفەدا ئەکێشا. هەمیشە پێی ئەوتم تۆ ئەگەر مانا بدەیت بە شتەکان ئەوە زوو فێری هەر شتێك ببیت، ئەوەندە بە جەسارەت و بەهێز بوو کە ئەو جەسرەت و هێزەشی ئەدا بەو هەڤاڵانەی کە لە دەوروبەرینی. هەڤاڵ بێریڤان بەردەوامکەری ڕێگای خوداوەندە ئەو بوو بە خوداوەندێکی ڕاستەقینە.\nمن ناتوانم بە قسە وەسفی هەڤاڵ بێریڤان بکەم چونکە ئەو لە کەسایەتێك زیاترە کە مرۆڤ بتوانیت باسی لێوە بکات، هەموو ئەو نرخ و ڕەنجەی سەرۆك ئاپۆ ٤٠ ساڵە کردوویەتی بە ئێمە دا فێرکردن و ناسین.، هەر شتێکی زانیبا فێری هەڤاڵانی دەکرد.\nژیانی ئەو هەمووی بە ئەشق بوو لە بەیانی باشێکەوە تا شەو باشێك ئەشق لە چاوەکانی ئەتکا، هەمیشە دەم بەخەندە بوو، ئەبوو بە مایەی دڵخۆشی و ئاسودەی بۆ ئەو هەڤاڵانی کە لەگەڵیدانە. من بۆ تەنها ساتێکیش ناتوانم هەڤاڵ بێریڤان لەبیر بکەم چونکە یەکەم کەس بوو کە پەکەکەی بەمندا ناسین.\nمن دەمەوێت لێرەوە یادەوەرێکی خۆم لەگەڵ هەڤاڵ بێریڤان باس بکەم….\nمن جارێك بۆ گرتنی مەراسیمێکی سەربازی لە بری ئەوەی کە چەك و ئێلەگی خۆم ببەم هی هەڤاڵ بێریڤانم بردبوو، لە ساتێکدا هەڤاڵ بێریڤان هات و وتی: کێ چەك و ئێلەگی منی بردوە بە هەڵە ؟! جارێك من سەیری خۆم کرد من چەك و ئێلەگی ئەوم بردبوو….ئیتر هەموومان زۆر پیکەنین و هەرگیز لەیادمان نەکرد و هەر باسمان ئەکرد، تەنانەت کە بیرەوەریم لەسەر دەفتەرەکەشی نووسی باسی ئەوەشم کرد ئەویش هەمیشە باسی ئەکرد زۆر پێی خۆشبوو پێئەکەنی.\nزۆر گرێدراوی ئەو بووم، ئەویش ئەوەی هەست پێکردوو بۆییە هەموو هەوڵێکی لەگەڵمدا بۆ تێکۆشان و سەرکەوتن هەر بۆییەش ئێستا ئەم هەستەی ئەو لە دڵ و دەروونمدا جێگیر بووە.


ئه‌و هه‌ڵانه چین كه ژن و پیاو دوای هاوسه‌رگیری ئه‌نجامی ده‌ده‌ن ؟\nهەواڵی / 5/12/2018 719 جار بینراوە\nژن و پیاو دوای ئەنجامدانی هاوسەرگیری كۆمەڵێك هەڵە دەكەن و هەڵەكانیان كاریگەری دەبێت لەسەر پەیوەندی نێوانیان. لێرەدا باسی هەڵەكانی ژنان دەكەین كە دوای هاوسەرگیری دەیكەن، پێویستە خۆیان لە ئەنجامدانی ئەو هەڵانە بەدوور بگرن:\nئەگەر هەمیشە وا هەستبكەیت هاوسەرەكەت قسە لەگەڵ ژنی تردا دەكات ئەوە گەورەترین هەڵەیە كە دەیكەیت، لەبەرئەوەی متمانەی نێوانتان نامێنێت. بۆیە پێویستە بەخۆتدا بچیتەوە.\n2. نەبوونی ڕێزی بۆشایی كەسێتی:\nئەگەر هاوسەرەكەت لە مەزاجێكی خراپدابوو و قسەی نەكرد، پێویستە كەمێك بەتەنیا جێی بهێڵیت. لەبەرئەوەی زۆرێك لە پیاوان حەزناكەن ڕاستەوخۆ باس لە كێشەكانیان بكەن، بۆیە پێویستە كەمێك كاتیان پێبدرێت.\n3. گرنگی نەدان بە خۆت :\nزۆربەی خانمان دوای هاوسەرگیری خۆیان پشتگوێ دەخەن و گرنگی بە ڕوخساریان نادەن، بۆیە پێویستە دوای هاوسەرگیری خانمان زۆر گرنگی بە ڕوخساری خۆیان بدەن و خۆیان پشتگوێ نەخەن، بۆئەوەی گرنگی پێدانی هاوسەرەكانیان و سەرنجڕاكێشییان لەدەست نەدەن.\n4. بەتایبەتی بۆخۆت مەژی :\nهەوڵبدە لەو ژنانە مەبە كە چوونە دەرەوە لەگەڵ هاوڕێكانیان لەبیردەكەن و هەمیشە لەماڵەوە دەمێننەوە و تەنیا گرنگی بە ماڵ و خێزان دەدەن.\n5. دوژمنكار مەبە :\nپیاوان لە ژنان زیاتر ڕاشكاوترن، بۆیە پێویستە ژنانیش بەهەمانشیوە ڕاشكاوبن لەگەڵ پیاواندا و هەموو شتەكانیان بەڕاشكاوانە پێبڵێن.\n6. بۆڵە بۆڵكردن :\nهیچ پیاوێكی نموونەیی نیە بتوانێت هەموو شتێكت بۆ بكات، هەندێك كات هەیە هەست بە ڕەزامەندی و دڵخۆشی ناكەیت، بەوهۆیەوە بۆڵەبۆڵ دەكەیت و بەردەوام سكاڵا دەكەیت.\n7. هەوڵی گۆڕینی :\nنەرم و نیان بە لەگەڵ هاوسەرەكەتدا و ڕەخنەی لێمەگرە و هەوڵی گۆڕینی مەدە، ئەو شتانەی پێ بڵێ كە حەماسەت دەیگرێ و وایلێدەكات باشتربێت.\n8. بەوشێوەیە خۆشەویستی بۆ دەرنەبڕین كە ئارەزووی لێیەتی :\nهەركەسەو بەشێوازێكی جیاواز هەست بە خۆشەویستی دەكات، زۆربەی خانمان ئارەزوو دەكەن گوڵێك یان دیاریەكیان بدەیتێ یان ووشەی ڕۆمانسیان پێ بوترێت بۆئەوەی خۆشەویستیان بۆ دەرببڕیت، بەڵام پیاوان جیاوازن، هەموو ژنێك دەزانێت پیاوەكەی ئارەزووی چۆنە و چۆن ئارەزووی خۆشەویستی و گرنگی پێدان دەكات.


”گرێی خۆ بەکەم زانین“ و وێناکردنی خود وەک بوونەوەرێکی کەمتر و نزمتر و کەمنرختر لەوانیتر، ھەمان شت نییە وەک گرێی ”ڕقبوونەوە لە خود“، وەک”خودنەفرەتیی“. بینینی خود وەک شتێکی کەمتر و نزمتر لەوانیتر، یەکسان نییە بە ڕقبوونەوە لەو خودە خۆی و وێناکردنی وەک شتێکی بۆگەن و قابیلی نەفرەتلێکردن. یەکەمیان دۆخێکی گشتیترە و لە ڕووی مێژووییەوە بەرھەمی تەماھیکردنە لەگەڵ ستەمگەران و داگیرکەران و پرۆژەی کۆلۆنایلزیمدا، واتە بەرھەمی پەیوەندیی خودە بە ئەوانیترەوە، بە ناوەکیکردنی ڕوانینەکانی ئەویترێکی دەرەکییەیە بەرامبەر بە خود، ھەرچی دووھەمیانە، ھەرچی ڕقبوونەوە لە خود و خودنەفرەتییە، بەرھەمی پەیوەندیی خود نییە بە ئەوانیترەوە، پەیوەندییەکەی دەرەکیی نییە، بەڵکو بەرھەمی پەیوەندیی خودە بە خود خۆیەوە، سەیرکردن و ھەڵسەنگاندنی قێزەوانانەی خودە بۆ خۆی لە غیابی ڕاستەوخۆی ئەویترێکی دەرەکیدا. بەم مانایە خودنەفرەتیی چەند ھەنگاوێک ئەولاتر و قووڵتری پەیوەندیی نێگەتیڤی خودە بە خود خۆیەوە. لە ڕقبوونەوە لە خودادا وھەستکردن بە کەمبوون بەرامبەر بەوانیتری دەرەکیی، گۆڕاوە بۆ پەیوەندییەکی ناوەکیی ڕقبوونەوەی خود لە خود خۆی. خودنەفرەتیی جۆرێکە لە نەفیکردنی خود و سڕینەوەی، نمایشکردنییەتی وەک شتێک کە شایستەی ژیان نییە. زۆر لەوە بەددترە جێگەیەکی لەسەر زەوی ھەبێت. بەم مانایە قۆناغی خودنەفرەتیی قۆناغێکی تەواو ترسناکتر و پڕکێشەترە لە قۆناغی خۆبەکەمزانین، ئەگەر لە دۆخی خۆبەکەمزانیندا پێویستت بەوانیتر ھەبێت بۆئەوەی لەوەدڵنایبیت کە تۆ بچووکتر و کەمتریت، لە دووھەمیاندا ئەم بوونەوەرە دەرەکییە پێویست نییە و نەفرەتەکە بووە بە میکانیزمێکی ناوەکیی سەربەخۆ.\nگواستنەوە لە گرێی ”خۆ بەکەم زانین“ەوە بۆ گرێی ”خودنەفرەتیی“ لە دونیای ئێمەدا لە دوای ڕاپەڕینەوە ڕووئەدات. لەوکاتەوە کە تیایدا دۆخێک دروستدەبێت کاروباری ھەرێم و دانیشتوانەکەی دەکەوێتە دەستی ھێزە سیاسییەکانی کوردستان خۆیان و ئەو ”ئەویتر“ە دەرەکییە ئەو بوونە ڕاستەوخۆیەی لەناو ژیانی سیاسیی و ئابوریی و فەرھەنگیی و سایکۆلۆژیی خەڵکی کوردستاندا نامێنێت. لەوکاتەدا کە ”خود“ خۆی دەبێت بە سەرەوەری خۆی و خۆی دەبێتبە داڕێژەری پەیوەندییەکانی بە خودی خۆی و بە دونیای دەرەوەوە. فۆرمی ئەو خودسەروەریی و حوکمڕانییە بەڕادەیەک بەد و ناشیرینە، بە ڕادەیەک ترسناک و قێزەونە، زەمینەیەکی بەپیت بۆ گەشەکردنی گرێی خودنەفرەتیی دەھێنێتەکایەوە. لەوکاتانەدا کە ھێزە سیاسییە کوردییەکان بە ھەمان لۆژیک و ھەمان مۆدێلی بەعس کەوتنە داڕشتنی بناغەکانی جیھانێکی نەفرەتلێکراو، گرێی خودنەفرەتیی دەبێت بە گرێی سایکۆلۆژیی ژمارە یەکی ناو ئەو دونیایە. لە ئێستادا ئەم گرێیە وەک پەتایەکی گەورەی لێھاتووە و لەناو زیاد لە کایە و لای زیاد لە گروپێکی کۆمەڵایەتیی و لەناو زیاد لە فۆرمێک لە فۆرمەکانی تەعبیرکردن لە خوددا، ئامادەیە. ئەم پەتایە بە ڕادەیەک ئامادە و کاریگەرە بەشێکی زۆری ڕەخنەی سیاسیی و فەرھەنگیی و ئەخلاقیی و ئەدەبیی لە دونیای ئێمەدا گۆڕیوە بۆ نەفرەتی سیاسیی و نەفرەتی فەرھەنگیی و نەفرەتی ئەخلاقیی و نەفرەتی ئەدەبیی. ئەمەش وایکردوە کردەی ڕەخنەکردن، کە کردەیەکی ھێجگار گرنگی ناو سەرجەمی دەرکەوتەکانی ژیانی ناو کۆمەگایە، بگۆڕێت بۆ ڕق و نەفرەتێکی ھەمەلایەن، نەک تەنھا بەرامبەر بە ئێستا، بەڵکو بەرامبەر بە سەرجەمی مێژووی سیاسیی و فەرھەنگیی و ئەخلاقیی و ئەدەبیی ئێمە. بە بۆچوونی من خوێندنەوەی دونیای دوای ڕاپەڕین لەڕێگای گرێی خودنەفرەتییەوە دەروازەیەکی تازەمان بۆ تێگەیشتن لەزۆر دەرکەوتی سیاسیی و کۆمەڵایەتیی و ئەدەبیی و فەرھەنگیی ئەمڕۆمان بۆ دەکاتەوە. گرێ سایکۆلۆژییەکانی ئەم قۆناغە لەوە تێپەڕیون تەعبیربن لە گرێی خۆ بەکەم زانین، کە ڕەنگە ڕاپەڕین کۆتایی بە ھەندێک لە دەرکەوتە سەرەکییەکانی ھێنابێت، ئەوەی دەیبینین گۆڕانی ئەم گرێیە بۆ گرێی خودنەفرەتیی.


هێزەکانی ئاژانسی دژە تیرۆریزمی عێراق له 31 تەموز پاشماوەکانی داعشیان دەستگیرکرد وەک بەشێک لە ئۆپەراسیۆنێکی ئەمنی لە موسڵ. [خاوەنی وێنە: ئاژانسی دژە تیرۆری عێراق]\nهێزەکانی عێراق دووشەممە (3 ئاب) حەوت پاشماوەی "دەوڵەتی ئیسلامی" (داعش)یان لە پارێزگای نەینەوا دەستگیرکرد، وەزارەتی رایگه‌یاند.\nوەزارەتەکە لە بەیاننامەیەکدا رایگەیاند کە یەکەکانی هەواڵگری و دژە تیرۆریزم "شەش چەکداری داعشیان لە چەند ناوچەیەکی پارێزگای نەینەوا دەستگیرکرد، کە بەگوێرەی یاسای دژە تیرۆریزمی عێراق داواکرابوون".\nدووان لە دەستگیرکراوەکان لە "لیوای سه‌رەم بەتار"دا چالاك بوون بە بەکارهێنانی نازناوی ئەحمەد و حسێن؛ "ئەبو عوبەیدە" کاری لەگەڵ "کەمپە گشتییە سەربازییەکان"ی داعشدا کردووە؛ "ئەبو تەبارەک"یش لەگەڵ "یەکەی عەین جەلوت"دا شەڕیکردووە.\nدەستگیرکراوێکی دیکە کە بە نازناوی مەحمود کاریكردووه لەگەڵ "کەمپی مەروان" و "ئەبو سەڵاح"یش ئەندامێکی "ویلایەتی نەینەوا"ی داعش بووە.\nهێزەکانی عێراق لە 16 نیسان هەڵدەکوتنە سەر حەشارگەیەکی داعش لە باشوری پارێزگای نەینەوا. [خاوەنی وێنە: پۆلیسی نەینەوا]\nبەگوێرەی بەیاننامەکە، هه‌موو دەستگیرکراوەکان ددانیانناوە بە بەشداربوونیاندا لە هێرشەکانی دژ بە هێزە ئەمنییەکان و مەدەنییەکاندا لەکاتێکدا نەینەوا لەژێر کۆنتڕۆڵی داعشدا بوو.\nبەڕێوبەری پۆلیسی نەینەوا، عەمید لەیس خەلیل حەمدانی، وتی هەروەها لە دووشەممەدا، پۆلیسی نەینەوا و دەزگای هەواڵگری چەکدارێکی داعشیان دەستگیرکرد لە ناوچەی عبور لە خۆرئاوای موسڵ.\nوتی چەکدارەکان بەرپرسیاربوون لە گواستنەوەی کەلوپەل و پێداویستی بۆ کەمپەکانی داعش ئه‌وكاته‌ی گروپەکە له ده‌سه‌ڵاتدا بوو.\nئەندامێكی لیژنەی ئەمنی له ئەنجومەنی پارێزگای نەینەوا، بینیان جەربا، وتی دواهەمین دەستگیرکردنەکان لە ئەنجامی هەوڵە هاوبەشەکانی هێزە ئەمنییەکان و تیمەکانی هەواڵگریدا بوون بۆ دەستگیرکردنی چەکدارانی پێشووی داعش.\nبە دیارونای وت ئەو ئۆپەراسیۆنە کوالیتیانە پێویستیان بە کۆکردنەوەی زانیاری دروست و ئەنجامدانی لێکۆڵینەوەی چڕ هەیە بۆ ئاشکراکردنی حەشارگەكانی تیرۆریستان، لەو شوێنانەی دانیشتوانی زۆریان لێیە، یانیش لە شوێنە دوورەدەستەکان.\nوتیشی توانا پێشکەوتووەکانی هێزەکانی عێراق و هەوڵەکانیان بۆ بونیادنانی متمانە لەگەڵ دانیشتوانی ناوچەکە "لەو هۆکارە گرنگانەن کە لەپشت ئەو سەرکەوتنانەوەن کە لە ریشەکێشکردنی پاشماوەکانی داعشدا هاتوونەتەدی".\nوتی له‌كاتی کۆبوونەوەکانی نێوان ئەنجومەنی پارێزگای نەینەوا و سەرکردە ئەمنییەکاندا، بەشداربووان هەمیشە سەرنجیان لەسەر گرنگی هاندانی دانیشتوانی ناوچەکان بووە تا هەواڵ لە تیرۆریستان بدەن و ئەمنیەتی ناوچەکە بە تەکنەلۆژیای پێشکەوتوو بەرەوپێشەوە ببرێت.\nجەربا ئاماژەیکرد بەوەش کە ئەمنیەتی سنووری سوریا هێشتا یەکێکە لە سەرباسی گفتوگۆکانی ئەو کۆبوونەوانە.\nوتی: "هەمیشە جەختدەکەینەوە لە پێویستی بەهێزکردنی سنوورەکان و کۆنتڕۆڵی ئەو ناوچانەی نزیکن لێیەوە، بۆ دڵنیابوونەوە لەوەی تیرۆریستەکان ناتوانن شوێنپێیه‌ك به‌ده‌ستبهێننه‌وه."\nوتیشی: "ئەمڕۆ سنوورەکان ئەمینترن و رێوشوێنی تووندتریش گیراونته‌به‌ر، بەتایبەتی لە ناوچە سنوورییەکانی قەزای شەنگال و رەبیعە، کە لە رابردوودا چەندین هەوڵی دزه‌كردنیان لەڕێگا و راڕه‌وه نهێنیه‌كانەوە بەخۆوه بینیوە."\nهێزە ئەمنی و هەواڵگرییەکان یەکشەممە گروپێکی خێزانێکی چەکدارانی داعشیان دەستگیرکرد کە هەوڵیاندەدا لە خاکی سوریاوە بچنە ناو گوندەکانی عێراقه‌وه کە دەکەونە شارۆچکەی رەبیعە، خۆرئاوای نەینەوا.


عێراق؛ دوو فەلسەفەی سیاسی نەکڵۆک!\nفەلسەفەی سیاسی و گۆڕانکاریی کۆمەڵایەتی\nهەر رۆژگارێک، دیاردەی سیاسی و دەرکەوتەی کۆمەڵایەتی جیاوازی هەیە؛ لەناو هەر دیاردەیەکی سیاسیش و دەرکەوتەیەکی کۆمەڵایەتیشدا، فەلسەفەی سیاسی جیاوازیش سەرهەڵدەدەن. بەڕونکردنەوەی فەلسەفەی سیاسی، دەچینە ناو بابەتەکە.\nلە شارستانیەتی گریکەوە، باسی فەلسەفەی سیاسی هەیە.\nلە سەدەی حەڤدەهەمەوە، ئاکامی دۆزینەوەی زانستی، راچەنینی ئەقڵ رویدا و زانستی سروشتی جێگەی بە میتافیزیقیا لێژ کرد، لەمەوە فەلسەفەی نوێ سەرهەڵدەدا و زانستە دۆزراوەکانیش دەبنە هەوێنی فەلسەفە. بەڵام لەگەڵ گۆڕانکاریەکاندا، فەلسەفە و فەلسەفەی سیاسی، تەنها بناغەی زانستیان بۆ دەمێنێتەوە. زانست بنەچەی جوداو فەلسەفەی سیاسیش رێچکەی خۆی جیاکردەوە.\nفەلسەفەی سیاسی، سیاسەتی لە قاڵبی وشکی سیاسەت ئازاد کرد و کردیە رێبازێکی زانستی. واتا: فەلسەفەی سیاسی و زانستی سیاسی، یەک ئاراستەن. هەردوکیان لەناو جومگە کۆمەڵایەتیەکاندا کاران.\nفەلسەفەی سیاسی، لە قۆناغێک و سەردەمێک چەق نابەستێ. بەڵکو لەگەڵ گۆڕانکاریەکاندا، دەگۆڕێ. هیگڵ دەڵێ: فەلسەفەی سیاسی، لێکدانەوەی ئەو دەرکەوتانەیە کە بونیان هەیە. یان ئەوەی کە دەرکەوتوەو لەڕێی ئەقڵەوە لێکبدرێتەوە. هەروا دەڵێ: ئەرکی فەلسەفە لێکدانەوەی ئەو روداوانە و ئەو دیاردانەیە کە هەن، هەتا رێی چارەسەری کێشەکان بدۆزنەوە. هیگڵ لەم تێکستەدا پێمان دەڵێ: فەلسەفە زادەی ئەقڵەو ئەقڵیش بناغەی بڕیارەکانە.\nبەگشتی، هەتا نیو سەدە لەمەوبەر، بنچینە گشتیەکانی فەلسەفەی سیاسی، دەیخوارد، بەڵام لە دەهەکانی رابوردوەوە، بیرمەند و تیۆرسیۆنەکان، سەرقاڵی فەلسەفەی سیاسی و فەلسەفەی حوکمڕانی نوێن. تا گەیشتۆتە ئەم قۆناغەو ئەم دیاردە کۆمەڵایەتیە نوێیانە، ئیتر جیهانگیری و لەم دوو دەهەیەی دواییشدا، سۆسیال – میدیا، خەریکە تەواوی قاڵبە کۆمەڵایەتی و سیاسیەکانی پێش خۆی، لە مۆزەخانەی کلاسیکدا ریز دەکات و باری بابەتی، بۆ، پەیوەندی کۆمەڵایەتی نوێ و فەلسەفەی سیاسی نوێگەری دەسەپێنێ. ئەقڵیش کە سەرچاوەی بڕیارەکان و زادەی فەلسەفەیە، ئیتر لەم قۆناغەشدا ئەرکێتی لەبەر رۆشنایی گۆڕانکاریەکان فەلسەفەی نوێگەری سیاسی دابهێنێ.\nلەنیو سەدەی رابوردودا، بە بەراورد بەسەدەیەک زیاتری پێش خۆی، رەوتی گۆڕانکاریە کۆمەڵایەتیەکان، گۆڕانکاری خێراتریان بەسەردا هاتوەو دێت؛ لەخۆڕا، شورەوی و شورەوی پەیڕەوەکان، لە کۆتایی هەزارەی دوەمدا دانەڕوخان. دوای ئەوەش، زەمینەی سەرهەڵدانی سیستەمی نوێی جیهان، تا دەگاتە جیهانگیری، ئەمانیش، لەپڕ، پێکنەهاتن؛ لایەنی کەم، لە دوای ئاوابونی جەنگی ساردەوە، دیاردە دەرکەوتوە کۆمەڵایەتیەکان، ئەو راستییەیان سەلماند، کە تەواوی گۆڕانکاریەکان، تەنهاو تەنها شەتەک دراوی مەتریالیزمی مێژوویی نین. کاریگەری تریش، ئاراستەی روداوەکان دیاری دەکەن. لەوانە، ئاین‌و مەزهەب (ئەگەر بۆ قۆناغێکیش بوبێ!) ئەم راستیانە، تێکڕا بابەتی نوێی پەیوەندیە کۆمەڵایەتیەکان و بزوتنەوە سیاسیەکانیشن، تەنانەت بۆ چەپی ریالیستی دیموکراتخوازەکانیش.\nسۆسیال- میدیا و فەلسەفەی سیاسیی نوێ\nچارەکە سەدەیەکە، دیاردەی دیکەی هەرە کاریگەر، کاریگەری لەسەر پەیوەندی کۆمەڵایەتی و روداوەکان هەبووە. دەتوانین بڵێین زیاتر لە ژێرخانی ئابوری کلاسیکی و ئاین و مەزهەبیش، بنچینە چینایەتی – کۆمەڵایەتیەکانی گۆڕیوەو فەلسەفەی مەتریالیزمی مێژووییشی خستەوە بەردەم روانگەی فەلسەفە‌و ئابوری سیاسی نوێ. ئەویش، لەسەر بنەمای تەکنەلۆژیای نوێ‌و تەکنیکی نوێی تەکنەلۆژیا، کە ئینتەرنێتیش بۆ بوارە کۆمەڵایەتیەکان زۆر کاریگەرەو بۆ سەرچاوەی زانیاری و زانستیش گوگڵ و، ویکیپیدیا و ئاڵتەڤیسکا، ئەمانە وەکو چاوگ و ئەندازیاری سێرچی تەواوی زانیاریەکانن. بەتایبەتی کاریگەریان لەسەر تەواوی پەیوەندیە کۆمەڵایەتیەکان. هەروا نەریتی کۆمەڵایەتی و هزری سیاسیش هەیە.\nتەکنەلۆژیاو تەکنیکی نوێی ئینتەرنێت، لە رۆژئاوا، ئاکامی گەشەکردنێکی سروشتی قۆناغەکانی ئابوری و کۆمەڵایەتی و سیاسی، بەرە بەرە خەمڵیوە. تا گەیشتۆتە لوتکەی تەکنەلۆژیای لیزەر، نەک بۆ تەنها ژیانی کۆمەڵایەتی و حوکمڕانی، بەڵکو بۆ زانستەکان و ژینگە و گەردونیش. وەلـێ، لەو وڵاتانەی هێشتا ئاین و عەقیدە هەژمونی لەسەریان هەیە، یان ئەو کۆمەڵانەی ژێرخان و سەرخانیان، لەسەدەکانی ناوەڕاستەوە بۆ سەدەی هاوچەرخ وەرنەچەرخاون، ئەم کۆمەڵانە، کێشەگەلێکی بێڕادەی ئاینگەرایی و نەرایتگەرایی کۆن؛ هێشتا لە هەناویاندا پەنگی خواردوە و بۆتە بەربەستی هزری و روحی لە چۆنیەتی تێگەیشتنی زانستیانەیان لە گەردون و ژیان و ژیانی کۆمەڵایەتی. بۆیە کاتێک، ئادەمیزاد تێکڕا، لە دوای جەنگی ساردەوە پێی ناوەتە سەردەمی جیهانگیری، گۆی زەوی دابەشبۆتە سەر دوو ئاراستەی ناکۆک و نەکڵۆکی سەرەکی لە گۆڕانکاری؛ ئاراستەیەکی پێشکەوتوی هەڵگری چەمکەکانی هاوچەرخە. ئاراستەیەکی کۆنخوازیش، کە (جارێ!) هزرە گشتیەکەی کڵۆم دراوە؛ لە دەوروبەری ئەم دوو ئاراستەیەشدا، لە بەشێکی وڵاتاندا، لەوڵاتە کۆنخوازەکان باشتر، پێشکەوتن وەدی هاتووە. بەڵام زۆریان ماوە بگەنە وڵاتانی پێشکەوتوو، وەکو هیندستان، سنگاپورە، وڵاتانی ئەمریکای لاتین، مالیزیا.. تاد.\nلە بەرامبەر ئەو نەخشە کۆمەڵایەتی – سیاسیەی وڵاتانەدا، دەبینین، رۆژئاوای جیهان مەترسی دروستبونی هێزی تیرۆریزمی سەلەفی مەسیحیەتی تیا نەماوە.\nلەوڵاتە مامناوەند پێشکەوتوەکاندا، پاشماوەی بیرو نەریتی دواکەوتویان تیادا ماوە، بەڵام هەڵگەڕانەوە بۆ سەدەکانی ناوەڕاست، کۆتایی هاتووە.\nهزری داخراوی کۆنخوازی\nلەوڵاتە کۆنخوازەکاندا، بەتایبەتی ئەوانەی هەژمونگەری ئیسلامگەریان قوڵە، ئەمانە، بەشی زۆریان، مەترسی گەورەن کە لەناو ئیسلامی نەریتخوازی، بەشێکی بەرچاویان هەڵەگەڕێنەوە بۆ هێزی سەلەفیزمی توندڕەو، بەبێ ئەوەی لەبەرامبەریاندا، هێزی پێشکەوتوی کۆمەڵایەتی بتوانێ، پەرچەکرداری هەبێ. بۆ؟\nچونکە هێزە پێشکەوتوەکە، لەم وڵاتانەدا، لەسەر بنەمای شۆڕشی دیموکراسی و گۆڕانکاری رۆشنگەری، رانەوەستاون، بەڵکو ئەندێشەی ئاینیان بەبیری پێشکەوتوو، تاڕادەیەک موتوربە کراوە، بەڵام موتوربەکراوی ئەوتۆ نییە، بیری کۆنخوازی گۆڕیبێ!\nئەم کارلێک ئاوێتەیە (تفاعل المختلگ) بەجوانی لە دۆخی ئێستای خۆپیشاندان و راپەڕین و جەنگی دژواری سەلەفیەتە خۆکوژەکان، بەرجەستەیە. بەتایبەتی، کاتێک راپەڕینی وڵاتانی ئیسلامگەرا، بە راپەڕینی هۆنکۆنگ و کاتەلۆنیاو شیللی بەراورد دەکرێ، تەنانەت بە لوبنان و جەزائیریش، جوانتر جیاوازیەکە دەزانرێ. لە وڵاتانی ئیسلامگەرادا، چەندین ئاراستەی زەق زەق دەبینرێ.\nـ ئاراستەی یەکەمی؛ هێزێکی کۆمەڵایەتی خۆپارێزی سیاسی (نیشتمانی، دیموکراسی، مەدەنی و ناسیۆنالیستی.. تاد).\nـ ئاڕاستەی دوەمی؛ هێزێکی کۆمەڵایەتی ئیسلامگەر – مەزهەبگەرا.\nـ ئاراستەی سێهەمی؛ هێزی کۆمەڵایەتی – سەلەفیگەرا.\nـ ئاڕاستەی چوارەمی؛ هێزی کۆمەڵایەتی – راپەڕیوی ژێر کاریگەری سۆشیال – میدیای پێشڕەو.\nچوارەم ئاراستە، بەزۆری نەوەی تازە پێگەیشتوی سەردەمەکەن. واتا: نەوەی دوای سەرهەڵدانی ئینتەرنێتن.\nلە وڵاتێکی وەکو عێراقدا، راپەڕینەکە جیاوازترە لە راپەڕینەکەی جەزائیرو لوبنانیش، بۆ؟\nلە لوبناندا، بە حوکمی ئەوەی هەڵکەوتەی سەر رۆخی دەریان‌و پێکهاتەیەکی مەسیحی بەهێزیان هەیە. بۆیە بیری مەدەنی لە عێراق بەهێزترە، تەنانەت کولتوری دیموکراسی و ئازادیە سیاسی – کۆمەڵایەتیەکەشی پیشکەوتوترە، هەروا کاریگەری کولتوری فەرەنساو رۆژئاواشیان لەسەرە، بۆیە دەبینن، دیاردەی مەدەنیەت، زیاتر لە روداوی توندوتیژی، ئاراستەی راپەڕینەکە ئارام ئارام ئەبزوێنێ و هونەرمەندانیش بەزۆری بەشداری تیادا دەکەن.\nتاڕادەیەک، لە جەزائیریشدا، سەرەڕای ئەوەی وا بۆ چل هەفتەیە، خۆپیشاندانی هەینیەکان بەردەوامە، کولتوری مەدەنی کاریگەری هەیە بەسەریاندا. ئەمیش، پەیوەندی بە هەڵکەوتەی سەر دەریاو کاریگەری فەرەنساوە هەیە. بیریشمان نەچێ، جەزائیریەکان، لەنەوەدەکاندا دەردی سەلەفیە تیرۆریستەکانیان چەشتوەو ئێستا کاریگەریان کەمترە لە سوریا، عێراق، لیبیا و یەمەن.. تاد.\nبۆیە، تاڕادەیەکی بەرچاو، راپەڕینە بەردەوامەکەی ئەمانیش، ئارام ئارام دەبزوێ. شایەنی باسیشە، وڵاتانی رۆژئاوای عەرەبی (تونس، مەغریب، جەزائیر) ئێستا بونەتە ناوەندێکی گرنگی خەباتی مەدەنی و بیری فەلسەفی و فەلسەفەی سیاسی نوێش. چەسپاندنی دەستوری مەدەنی گەلپەسەندی تونس بەڵگەیە.\nوەلـێ.. لەم عێراقە عەرەبیە بەزۆر پێکهێنراوەی سەردەمی داگیرکاری بریتانیا، کە بەزۆر باشوری کوردستانی پێوە لکێندراوە، دۆخی کۆمەڵایەتی و هەلومەرجی سیاسی و هزری رای گشتی، تاڕادەیەک، لە دۆخی یەمەن دەچێ.\nعێراق و هەژمونگەری ئایینی\nلە عێراقدا، لە (1958) وە، بەردەوام حکومەتەکان گۆڕدراون. (16) ساڵیشە، رژێمی سەدام روخاوە. جگە لەوەی پێشینەیەکی چاکی ئەدەبی‌و هونەری، لە ژێر کاریگەری نوێگەری دەوروبەردا هەبووە. بەڵام، لەسەدەی هەشتەمەوە کە لەعێراقی عەرەبیدا بەتایبەتی لەبەسرەو بەغداد، موعتەزیلەکان (سەدەی دووەمی کۆچی)و (بیت الحکمە) و ئەندێشەی بیرکردنەوەی نوێ لە ئاین و مەزهەب، سەرکوت کراون، هەتا دەگاتە ئێستاش، عێراق، هێندەی خوێنی تیا رژاوەو ئازادیخوازانی تیادا نێژراوە، زۆر لەوە کەمتر، بیر لە رزگارکردنی کۆمەڵی عەرەب لە ئەندێشەکانی سەدەی ناوەڕاست کراوە. ئەوەی وردی کتێبی (مێژووی خوێناوی عێراق- باقر یاسین) ببێ، سەری سوڕدەمێنێ لەو هەموو کوشتارگەو خوێنڕێژیەی لەعێراقی عەرەبیدا ئەنجامدراوە. (76) خەلیفە و سوڵتانی ئیسلامی تەنها لەناو بەغداد کوژراون. سەرەڕای ئەو تاوانانەش ناوەندەکانی مەزهەبی (شیعە – سوننە)ی چەق بەستوو، بۆ برەودان بە ئەندێشەکانی سەدەکانی ناوەڕاست، لە بزوتنەوە ئەدەبی و هونەریەکان، زۆر کاریگەرتر بون، بەڵکو لە بزوتنەوی سیاسیش، لەپێناو هزری دیموکراسی و رۆشنگەریدا.\nلە دوای روخاندنی سەدام، ئەم راستییە، سەبارەت بە شیعەو سوننە، دوای (82) ساڵ لە خەباتی نیشتمانی (1921-2003) و پەیدابونی پارتی سیاسی.. تاد. باشتر دەرکەوت کە کۆمەڵی عێراقی عەرەبی، هێشتا چەند نەکڵۆکە، بۆیە لەبری دامەزراندنی حکومەتێکی دیموکراسی، کەچی لەتەواوی هەڵبژاردنەکانداو لەنوسینی دەستوری گەلپەسەندیشدا، شیعەگەراو سونیگەرا، هەژمونیان قوڵ قوڵ دەرکەوت. لە دەرەوەی سیاسەتی رەسمی و نەریتی کۆمەڵایەتی ئەم دوو مەزهەبەش دا، رەوتە سەلەفییە خۆکوژەکان زیاتر لە خەباتی چەپ و دیموکرات و مەدەنیەکان، برەویان هەبوو. دەستوری هەمیشەیی عێراقیش، لێوان لێوە لە بیری ئیسلامگەرای کۆنخوازی، بەتایبەت شیعەگەرا.\nئەم دۆخە سیاسی – کۆمەڵایەتی – مەزهەبیە، دەوروبەری (15) ساڵی دوای سەدامی خایاند. بەڵام لە پارەوە، لەژێر گۆڕانکاریەکان و کاریگەری سۆسیال – میدیاداو بەهۆی بەردەوامی راپەڕینەکانی وڵاتانی دیکەدا، بەتایبەتی گەندەڵی و مشەخۆری و گزی کردن لە هەڵبژاردنەکاندا، هەتا هاتووە تەشەنەیان سەندووە. تا ئەو رادەیە کە ناوەندە داراییە جیهانیەکان بڵاویان کردەوە کە لە (15) ساڵی رابوردودا (368) ملیار دۆلاری بە گەندەڵی دزراو، تەنها بۆ بریتانیا گوازراوەتەوە. جگە لە وڵاتانی عەرەبی و دەوروبەرو جیهان. ئیتر لە پارەوە، ناڕەزایی لە بەسرەو بەغداد و چەندین شاری دیکە، تەنانەت کەربەلاو نەجەفی شیعەکانیشی گرتۆتەوە، خەباتی نەوەی سەردەم، بەرە بەرە گەشە دەکات و گەیشتە رادەی راپەڕینی هەفتەی رابوردوو، کە ئاشکرا، هێزێکی کۆمەڵایەتی نوێ و بەئاراستەی سیاسی و مەدەنی نوێ، کە جیاوازە لە خەباتی سیاسی سەراپای سەدەی رابوردوی عێراق، نەوەی سەردەم دابەزیونەتە بۆتەی خەبات.\nسۆسیال-میدیا و بەربەستی خوساو\nئێستا، بەربەستەکانی مەزهەبی و یاسایی و زەبرو زەنگ، تاڕادەیەکی بەرچاو خوساوون. نەوەی گۆڕانکاریەکان، راچڵەکین و داوای گۆڕانکاری هەمەلایەنە دەکەن. خۆپیشاندان، بەئاراستەی راپەڕین رابەرایەتی دەکرێ. دروشمی سەرەکیش، دوژمنایەتی گەندەڵی و داخوازی خۆشگوزەرانی و دادپەروەرییە.\nگەندەڵکاران، لەبەرچاوی رای گشتی وەکو دێوەزمەی دزێویان لێهاتووە. تەنها دروشمی دژایەتی گەندەڵی لە شەقامێکدا، بەسە بۆئەوەی شەقامی سیاسی راپەڕێنێ. بەدرێژایی مێژووی عێراقی عەرەبی، هەرگیز، هیچ داخوازییەکی تر، بەئەندازەی دژایەتی گەندەڵی، دژی حکومەتەکان خەڵک بزوێن نەبووە. گەندەڵکارانیش، وەکو جرجی تۆقیو لەناو تەڵەی تەقیو لنگەفرتێیانە.\nبەرامبەر راپەڕیوانی نەوەی سۆسیال – میدیا، ئەم کاربەدەستە کەتە کەتانە، ئەم گەندەڵە خاوەن هێزی چەکدارو سەفتە سەفتە دۆلار دزانە، هێندە شەرمەزاری پەرێزی ناپاکیانن، وەکو خۆفرۆشەکانی دوای راپەڕینی (1991) یان لێهاتووە، نازانن فەردە (25) دیناری جاشایەتیان چی لێبکەن.\nراپەڕینی ئێستا، کاریگەریەکانی تەنها سیاسی نابن. بەڵکو رەهەندی گۆڕانکاریە کۆمەڵایەتیەکەی، هاوکاتی گۆڕانکاری جیهانگیری، هەتا دێت، لە هەموو بارێکەوە، پترو پتر دەردەکەوێت، لێرەشەوە، قۆناغی سیاسی نوێ و فەلسەفەی سیاسی نوێگەری، دێتە ئاراوە. فەلسەفە سیاسییە نوێگەریەکەش، تەنانەت لە فەلسەفەی سیاسی سەردەمی پێش جیهانگیری و سۆسیال – میدیا جیاوازتر و کاریگەرتر دەبێ، لە خوڵقاندنی رایەکی گشتی سەردەمەکە و سیستەمی سەردەمەکە و خەباتی دیموکراسی – مەدەنی سەردەمەکەش. واش دیارە، هەر لە بۆتەی ئەم خەباتە مەدەنیە هاوچەرخەداو لەم دەهەیەدا، بیری دیموکراسی-رۆشنگەری هاوچەرخ، بەسەر بیری تۆتالیتاریزمی روحیدا، سەردەکەوێ.. تەنانەت لە ژیانی کۆمەڵایەتیشدا. زۆرتریش، لە بواری خەباتی ژناندا. تەنها ئەم وەرچەرخانەش، هێزی دیموکراسی کۆمەڵایەتی دێنێتە کایەو پرۆسەی دیموکراسیش، دەبەستێتەوە بە دادپەروەریی راستەقینە. هەتا ئەم وەرچەرخانە کۆمەڵایەتی و سیاسیەش، لەعێراق و کوردستاندا، بە ئاراستەی رۆشنگەری و مەدەنی هاوچەرخ روونەدات، مەحاڵە، دیموکراسی و یەکسانی ژن و پیاو و دادپەروەری بێتەدی.\nنۆبەتی ئێمەو ئێوەی نوێبونەوەخوازە\nرۆڵی مەرجەعی دینی لە داهاتووی عیراقدا\nژن، چۆن بێت؟


ئافره‌تێكی ئیماراتی دوای ٢٧ ساڵ به بێهۆشی به‌هۆی روداوێكی هاتوچۆوه؛ به‌ئاگا دێته‌وه\nخانمێک لە وڵاتی ئیماڕاتی عەرەبی کە بە سەختی بریندارببوو لە ڕووداوێکی ھاتوچۆدا لە ساڵی ١٩٩١ بەشێوەیەکی پەرجوو ئاسا بەھۆش خۆیھاتەوە دوای ئەوەی کە بۆ ماوی ٢٧ ساڵ لە کۆما (بێ ھۆشی)دابوو.\nمونیرە عەبدوڵڵا، کە تەمەنی ٣٢ ساڵانبووە لە کاتی ڕووداوەكە، تووشی برینداربوونی مێشکبووە دوای ئەوەی کە ئەو ئۆتۆمێلەی گەشتی پێکردووە تووشی پێکدادانبووە لەگەڵ پاسێکدا لەو کاتەدا کە ئەو لەڕێگەدابووە و منداڵەکەی لەخوێندنگە ھەڵگرتووە و ویستوویەتی لەگەڵ خۆی بیباتەوە بۆ ماڵەوە.\nعومەر ویبەیر، کە ئەو کات تەمەنی چوار ساڵان بووە، لە دواوەی ئوتومێلەکەدا دانیشتووە لەگەڵ مونیرە عەبدوڵڵادا، بەڵام ئەو بەساغ و سەلامەتی ڕزگاریبووە لەبەرئەوەی کەمێک پێش ڕووداوەکە دایکی بەقۆڵەکانی باوەشی پێداکردووە و وەکو لانکێک پاراستوویەتی.\nخاتوو مونیرە عەبدوڵڵا کە شووبراکەی ئوتومێلەکەی لێخوڕیوە بەسەختی برینداربووە، بەڵام ساڵی پێشوو بەھۆش خۆی ھاتەوە لە نەخۆشخانەیەکی وڵاتی ئەڵمانیا.\nعومەر لە چاوپێکەوتنێکیدا لەگەڵ ڕۆژنامەی زە ناشناڵی ئیماڕاتیدا باسی ڕووداوەکە و ساڵانی چارەسەری دایکی کرد.\n'ئەو باوەشی پێداکردبووم بۆ ئەوەی بمپارێزێت'\nعومەر ڕۆژی دووشەممە بە ڕۆژنامەکەی ڕاگەیاند کە "ھەرگیز دەست بەرداری ئەو نەبووم ھەمیشە ھەستێکم ھەبوو کە ڕۆژێک ئەو دەبێ بەخەبەربێتەوە"\nئەو ڕاشیگەیاند کە "بۆیە چیرۆکەکەی بڵاودەکەمەوە بۆ ئەوەی کە بە خەڵکی بڵێم کە ھیوا لەدەست نەیەن بەرامبەر کەسە خۆشەویشتەکانیان؛ وا دانەنێن کە ئەوان مردوون کاتێک کە لە بارودۆخێکی لەم شێوەیەدان"\n"دایکم لەگەڵ من لە کورسی دواوە دانیشتبوو، کاتێک کە بینی وا تێکشکانەکە دێت، باوەشی بە منداکرد بۆ ئەوەی بمپارێزێت لە پێکدادان و بەرکەوتن"\nکوڕەکە ئازاری پێنەگەیشتبوو، تەنھا کەمێک سەری شین و مۆر ببۆیەوە، بەڵام دایکی چارەسەرنەکرا تاوەکو چەند کاتژێرێک.\nبەپێی ڕاپۆرتی ڕۆژنامەی زە گاردیان خاتوو مونیرە عەبدوڵڵا سەرەنجام بردرا بۆ نەخۆشخانە، وە دواتر گوێزرایەوە بۆ شاری لەندەن. لەوێ، ئەوە ئاشکرابوو کە ناوبراو لە باری ڕووەکیدایە (Vegetative State) - بێ مەیل و بێ وەڵامە، بەڵام توانای ھەستکردن بە ئازاری ھەیە.\nدواتر گەڕێندرایەوە بۆ ئەل عەین کە شارێکە لە وڵاتی ئیماڕات کە لەسەر سنوورەکانی وڵاتی عومانە کە ئەوی لێ ژیاوە، وە گوێزراوەتەوە بۆ چەندین ناوەندی پزیشکی بەمەبەستی دەستەبەرکردنی پێویستیەکانی.\nئەو لەوێ ھێڵرایەوە بۆ ساڵانێکی کەم، کە خواردنیان لەڕێگەی بۆریلەیەکی بچووکەوە پێدەدا و بەزیندوویی مایەوە.\nئەو چارەسەری سرووشتی پێدەکرا بۆ ئەوەی کە ماسولکەکانی بپارێزرێت لە لاوازبوون لە کاتی نەبوونی جوڵەیدا.\nلە ساڵی ٢٠١٧، خێزانەکە یارمەتییەکیان پێشکەشکرا لەلایەن کۆشکی شازادە محەمەدی کوڕی شێخ زایدی ئالنھەییانەوە، کە بەشێکی سەرەکی حکومەتە لە وڵاتی ئیماڕاتی عەرەبی، بۆ ئەوەی کە خاتوو مونیرە عەبدوڵڵا بگوازرێتەوە بۆ وڵاتی ئەڵمانیا.\nدوای ساڵێک، کوڕەکەی تێوەگلابوو لە دەمەقاڵەیەک لە ژوورەکەیدا لە نەخۆشخانە.\nکە وادەردەکەوێت ئەمە وایکردبێت کە دایکی ھەستی بجوڵێت.\nعومەر ووتی کە"ھەڵەتێگەیشتنێک ھەبووە لە ژووری نەخۆشخانەکەدا و ئەو وای ھەستکردبوو کە من لە مەترسیدام، کە ببووە ھۆی ئەوەی کە ئەو شۆکببێت"\n"ئەو دەنگی نامۆی دەردەکرد و منیش بەردەوام بانگی دکتۆرەکانم دەکرد بۆ ئەوەی چاودێری بکەن، ئەوان ووتیان کە ھەموو شتێک ئاساییە.\n"پاشان، دوای سێ ڕۆژ، بەدەنگێک بەخەبەرھاتم کە کەسێک بانگم دەکات و ناوم دەھێنێت.\n"ئەوە دایکمبوو! ئەو ناوی منی دەھێنا، من لەخۆشیدا دەفڕیم؛ بۆ ماوەی چەندین ساڵە من خەون بەم ساتەوە دەبینم، وە ناوی من یەکەم ووشەبوو کە ئەو گووتی"\nئەو ھەستیارتربووە، وە ئێستا دەتوانێت ھەست بە ئازاربکات و وە ھەندێ گفتوگۆ بکات.\nحاڵەتەکانی وەکو مونیرە عەبدوڵڵا دەگمەنن\nتەنھا چەند حاڵەتێکی کەم ھەن کە خەڵکی دەگەڕێنەوە بۆ ئاگایی و ھۆشیاری دوای ھەندێک ساڵ لە بێ ھۆشی - وە تەنانەت، گەڕانەوەش ئەکرێت ببێتە ھۆی دواکەوتن و دواخستی بیر و ھۆشی کەسەکە.\nخەڵکانێکیش کە ئاگایی و ھۆشیاریان دەستدەکەوێتەوە زۆرجار ڕوبەڕووی بێ توانایی سەخت دەبنەوە کە ئەبێتە ھۆی تێکشکانی مێشکیان.\nوەرگێڕانی، محمد طاھر حمە امین


https://1baiser.com محەمەد سەڵاح كۆمان دەكاتەوە! |\nHome گشتی وەرزش محەمەد سەڵاح كۆمان دەكاتەوە!\non: ئایار 05, 2018 In: وەرزشNo Comments\nژنێكی موسڵمانی بریتانی كاریگەرییەكانی محەمەد سەڵاح لەسەر ژیانی دوو منداڵەكەی دەگێڕێتەوە\nئەوكاتەی محەمەد سەڵاح گۆڵی یەكەمی لە رۆما تۆماركرد، هاوار و دەنگەدەنگ ماڵەكەمانی پڕكرد.. بەدەنگێكی بەرز دەیانوت «دەی دەی! محەمەد سەڵاح».\nدوو منداڵەكەم «هەنا-ی هەشت ساڵ و محەمەدی شەش ساڵ» هەستیان بە خۆشییەكی لەرادەبەدەر دەكرد، كاتێك دەیانبینی محەمەد سەڵاح پاش تۆماركردنی گۆڵەكە سوجدە دەبات.\nدەتوانیت بە ئاسانی تێبینی بكەیت كە «پادشا میسرییەكە – ئەستێرەكەی لیڤەرپول» بە چی رادەیەك كاریگەریی لەسەر خێزانەكان دادەنێت لە بریتانیا، یاخود دەتوانین بڵێین لە هەموو جیهان. لەوەیش زیاتر دەتوانین بڵێین «محەمەد سەڵاح خێزانەكان لە كۆمەڵگە جیاوازەكاندا كۆدەكاتەوە».\nئەو لەناو یاریگادا سوجدە دەبات، بەشێوەیەكی زۆر باشیش دەجوڵێت و گۆڵ تۆماردەكات، بێگومان ئەو باشترین بوو لەم وەرزەدا.\nئێوە هیچ بیرۆكەیەكتان هەیە لەبارەی ئەوەی محەمەد سەڵاح تاكو چەند كاریگەریی لەسەر منداڵەكانم داناوە؟\nكوڕەكەم و كچەكەم لە خۆرهەڵاتی لەندەنی پایتەخت لەدایكبوون، لەدایكوباوكێكی پەنابەر: یەمەنی و میانماریی.\nبەپێچەوانەی زۆربەی هاوتەمەنەكانیانەوە، بەهیچ شێوەیەك كێشەی ئەوەیان بۆ دروست نەبووە، كە تاكو چی رادەیەك ئینیتمایان بۆ بریتانیا هەیە.\nئەوەیش بە باشی دەزانم، كە لەم بارودۆخەی ئەمڕۆدا، ئەو منداڵانەی دین و رەچەڵەكی جیاوازیان هەیە «هەمان هەستی خاوەن ماڵیان نییە». ئەوان رۆژانە بەر ئەجیندە هەواڵی و سیاسییەكان دەكەون و ترسیان لەلا دروست دەبێت كە بە ئاشكرا كلتوری ئیسلامییانەی خۆیان دەربخەن. كەواتە شتێكی نامۆ نییە ئەگەر یاریزانێكی مسوڵمانی وەك محەمەد سەڵاح بێت و ئەوانیش هەست بە شانازیی بكەن.\nهەنا-ی كچم، هەست بە خۆشییەكی لەرادەبەر دەكات كاتێك دەبینێت محەمەد سەڵاح پاش تۆماركردنی گۆڵەكانی، دەست بۆ ئاسمان بەرزدەكاتەوە و سوپاسگوزاریی «خوا» دەكات. ئەو لەوكاتانەدا دەڵێت «دایكە، ئێمەش هەمان شت دەكەین».\nهەستێكی سەیریشم لەلا دروست دەبێت، كاتێك كوڕە تەمەن شەش ساڵانەكەم دەبینم دەچێتە بەردەم ئاوێنە و قژێكی دەستكرد دەگرێ بە دەموچاویەوە و دەڵێت «ریشم هەیە وەك محەمەد سەڵاح».\nدەتوانین بڵێین ئەو ئێستا باشترین یاریزانی جیهانە. ئەوەی محەمەد دەیكات كۆكردنەوەی هەموانە، من بەڕوونی هەست بەمە دەكەم.\nدەتوانیت تێبینی ئەو دروشم و لافیتانەی ناو یاریگای ئەنفێڵد بكەیت، كە محەمەد سەڵاح بە پادشای فیرعەونی دەناسێنن.\nوەكچۆن هاندەرانی لیڤەرپول گۆرانی بەسەر مزگەوت و موسڵماناندا دەڵێن لەنێو یاریگادا. هاندەران خۆشەویستییەكی زۆریان بۆ محەمەد هەیە و رێزی زۆری لێدەگرن، موسڵمانانیش زۆر خۆشحاڵن بەو دیمەنانە.\nلەمیسریش بەهەمانشێوە محەمەد سەڵاح وەك پادشای خۆیان دەبینن، بەتایبەت پاش ئەوەی لە رێگەی پەناڵتییەكەوە توانی لە كاتێكی هەستیاردا تیپەكەی بگەیەنێتە دوایارییەكانی مۆندیالی 2018.\nهەركاتێك محەمەد سەڵاح یاری بكات، جا بۆ لیڤەرپول بێت یاخود هەڵبژاردەی میسر، ئەوا هاوڵاتیانی میسر هەموو ناكۆكییە سیاسییەكانیان وەلادەنێن و پێكەوە لەماڵەوە یاخود لە كافێیەكدا كۆدەبنەوە و تەماشای ئەستێرەكەیان دەكەن.\nبەوپێیەی خۆم سەرپۆش لەسەردەكەم، بۆیە هەستێكی خۆشم لەلا دروست دەبێت كاتێك دەبینم ژنانی ئێرە (بریتانیا) بەهۆی محەمەد سەڵاحەوە سەرپۆش لە رەنگی درێسی لیڤەرپول لەسەر دەكەن، وەك دەربڕینی خۆشەویستی بۆ هێرشبەرەكەیان.\nئەمەیش هۆكاری ئەوەیە كە خێزانی هاوشێوەی ئێمە وایدەبینین شتەكە زیاترە لە تۆپی پێ.\nچەند هەفتەیەك لەمەوبەر منداڵەكانم بەبێزاری و دڵتەنگییەوە لەقوتابخانە گەڕانەوە، پاش ئەوەی گوێیان لەوەبوو هاوڕێكانیان باس لە دەستپێكردنی هەڵمەتێك دەكەن دژی موسڵمانان لە 3ی نیساندا. ئەوان هەستیان بە ترس و قەلەقیی دەكرد.\nبەبەردەوامیی و بۆ ماوەی چەند رۆژێك ئەوەم بۆ روون دەكردنەوە، كە ئەو كارانە تەنها لەلایەن گروپێكی كەمینە و بچوكەوە ئەنجامدەدرێن كە لە ئیسلام تێنەگەیشتوون و موسڵمانان ناناسن. ئەوەیشم بۆ دوپاتدەكردنەوە كە بەشی زۆری هاوڵاتیانی ئەم وڵاتە هەمان هەستی دژایەتیكردنیان بۆ ئیسلام و موسڵمانان نییە.\nبەداخەوە كاتێك 3ی نیسان هات، هەنای كچم هێشتا ترسی لەدڵدا مابوو، رەتیدەكردەوە لەماڵ بچێتە دەرەوە، ئەمەیش وای لە خۆم و هاوسەرەكەم كرد كە زۆر نیگەران بین.\nئایا چۆن بتوانین بۆ منداڵەكانی روون بكەینەوە كە هیچ شتێك نییە مایەی دوودڵی و ترس بێت؟\nمحەمەد سەڵاح هەموو شتێكی گۆڕی\nبەڵام محەمەد سەڵاح توانی ئەو تەماشاكردنە «خراپ» بگۆڕێت كە بەرامبەر موسڵمانان هەبوو. بۆیەكەمجار لەپاش ماوەیەكی دوور و درێژ، هەستێكی خۆش بەرامبەر موسڵمانان دروست بوو.\nهاوڕێكانم كە عاشقی لیڤەرپولن، پێیان دەوتم كە كەسێتی و پێگەی محەمەد سەڵاح تەحەدای ئەو بیرتەسكییە دەبێتەوە، كە موسڵمانان بە خراپ دەزانن.\nمن بانگەشەی ئەوە ناكەم، كە شارەزای تەكتیكی تۆپی پێم یاخود مێژووی وەرزشەكە بەتەواوی دەزانم، بەڵام بەباشی ئەوەم لەلا روون بۆتەوە كە محەمەد سەڵاح لەماوەیەكی كورتدا كاریگەرییەكی گەورەی ئەرێنی لەسەر پەیوەندیی نێوان ئاینەكان جێهێشتووە.\nیۆرگن كلۆبی راهێنەری لیڤەرپول لە چاوپێكەوتنێكی رۆژنامەنوسیدا وتی «محەمەد سەڵاح و یاریزانە موسڵمانەكانی دیكەی وەك سادیۆ مانی و ئیمری جان بەر لەدەستپێكردنی هەر یارییەك دەستنوێژ دەگرن.. لەوكاتەشدا یاریزانانی دیكەی تیپەكە چاوەڕێیان كردوون و رێزیان لێ گرتوون».\nكاتێك گوێمان لەو قسانەی كلۆب گرت، هەستێكی زۆر خۆش دایگرتین، كە زۆر قورسە وەسفی بكەین.


وتووێژ:سویس: جیاوازیی نێوان پێداچوونەوەکان - ویکیپیدیا، ئینسایکڵۆپیدیای ئازاد\nوتووێژ:سویس: جیاوازیی نێوان پێداچوونەوەکان\nوەک پێداچوونەوەی ١٢:٣١، ١١ی ئازاری ٢٠١٠\n٢٢ بایت زیاد کرا ، ١٢ years ago\nوەک پێداچوونەوەی ١٢:٢٧، ١١ی ئازاری ٢٠١٠ (دەستکاری)\n(←سویسرا: بەشی نوێ)\nوەک پێداچوونەوەی ١٢:٣١، ١١ی ئازاری ٢٠١٠ (دەستکاری) (پووچەڵکردنەوە)\nسڵاو برادەران من لە [[گووگڵ]] بە دوای سویس دا گەڕام کەچی هەموو ئەنجامەکان فارسی بوون (تەنها چەند ئەنجامێکی کەم نەبێ کە کوردی بوون). بەڵام سویسرا زۆر باوترە لە ناو کورداندا و ئەگەر برادەرانی هەرێمی کوردستان لە بیریان بێ تاکو ٢٠٠٣ پارەی سویسری بەکارئەهێنرا و هەر بەو ناوەشەوە بەناوبانگ بوو. ئەگەر هەرکەس ئەیەوێ ناوەکە بگۆڕێ تکایە با لە پەڕەی لێدوان بێت و بە وتووێژ. --[[بەکارھێنەر:Barham|barham]] ٢١:٣٣, ١٩ کانوونی دووەم ٢٠١٠ (UTC)\n== سویسرا ==\nکاک بەرھەم لەوکاتەوە کە لە کوردیستانکوردستان قەڵەم کاری کردووە گوتراوە سویس یان سوەیس. بەڵام ئەوەی کە تۆ دەبینی لە ئینترنێت نووسراوە "سویسرا" بە ھۆی ئەوەیە کە کوردەکانی باشوور چاوی خۆیان بەستووە و کوێرکوێرانە لاسایی عەرب دەکەنەوە، ھەرچۆن تا جارێک بڵێن ژاپۆن 200000002000000 جار ئەڵێن یابان. تەنانەت بە پەڕلەمانیش ئەڵێن بەرلەمان. سەیری ژێنووسی کاناڵە وێرانە کوردییەکانیش بکە: تشارلی بەجێگەی چاڕلی، و میلیۆنان لاسایکردنەوەی کوێرانەی دیکە. نەگبەتی لەمەش خراپتر، ڕۆژھەڵاتی کوردستان کە سەرچاوەی قەڵەمی کورد بووە ئەمڕۆ بەجێگەی ئەوەی کە ڕۆڵە ڕاستکەرەوە بنچینەییەکی پێشووی ببینێت بووە بە لاساییکەری باشوور. بە داخەوە زمانی کوردی لە باشووری کوردستان خەریکە لە لێڵاوی نەخوێندەواریی نووسەران دا دەخنکێت. ئاخەر کوردی ڕەنگە لە فارسی قەرز بگرێت چونکە لە بنچینە دا ھەردووکیان ھێندووئەورۆپین و زۆر شتیان ھاوبەشە، بەڵام پەیوەندیی کوردی و عەرەبی یان کوردی و تورکی پەیوەندیی گەز و گووزە.\nوەرگیراو لە «https://ckb.wikipedia.org/wiki/تایبەت:MobileDiff/26884»